text:
ၶၢဝ်ႇၵူႈလွင်ႈ
ႁူဝ်သိုၵ်းလူင် ဝူင်းလၢဝ် ၵေႃႉလႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူး တီႈၸၼ်ႉၸွမ်ရင်းသိတ်ႇ (Rangsit University)
- Details
- Created on 30 June 2017
- Written by တႆးလွတ်ႈလႅဝ်း
ႁွင်ႈၵၢၼ်လူင်ၽၢႆႇပိုၼ်ၽၢဝ်ႇ (RCSS/SSA) ယိၼ်းႁူမ်ၸူမ်းသိူဝ်း ႁူဝ်သိုၵ်းလူင် ဝူင်းလၢဝ် တီႈဢၼ်ပဵၼ် ၽူႈၶဝ်ႈၸုမ်း RCSS/SSA သုတ်းႁူင်းႁဵၼ်း ၸၼ်ႉၸွမ်ရင်းသိတ်ႇ (Rangsit University) ဢၼ်တင်ႈ ဝႆႉတီႈ ၸႄႈတွၼ်ႈ ပထုမ်းထႃးၼီး (Pathum Thani) ၸိုင်ႈထႆး လႄႈ လႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူးထႅင်ႈ တီႈၼႂ်းၸၼ်ႉၸွမ်။
ပိုၼ်းတူဝ်ၵႅပ်ႈ ႁူဝ်သိုၵ်းလူင် ဝူင်းလၢဝ် ယူႇၸႄႈဝဵင်းမိူင်းၵိုင် ၊ လႆႈၶိုၼ်ႈၸၼ်ႉၸွမ် ပီႊၼိုင်ႈ တီႈၸၼ်ႉၸွမ်ပၢင်လူင် (ပဵၼ်လုၵ်ႈႁဵၼ်းၸၼ်ႉၸွမ် ၸုပ်ႈဢွၼ်တၢင်းသုတ်း တီႈၸၼ်ႉၸွမ်ပၢင်လူင်) ဝဵင်းပၢင်လူင် ၸိုင်ႈတႆးပွတ်းၸၢၼ်းသေ လႆႈၵိုတ်းလိုဝ်ႈဝႆႉ ၵၢၼ်ၶိုၼ်ႈၸၼ်ႉၸွမ် ၸူဝ်ႈၵႅပ်ႉ။
ၼႂ်းပီႊ 2007 ႁူဝ်သိုၵ်းလူင် ဝူင်းလၢဝ် မီးၼမ်ႉၸႂ် ႁၵ်ႉၸိူဝ်ႉၸၢတ်ႈ ၊ ဝၢၼ်ႈမိူင်း ၊ ၽႃႇသႃႇ ၊ သႃႇသၼႃႇ သေ မႃးၶဝ်ႈႁၢပ်ႇထၢမ်းၵၢၼ် တီႈၼႂ်းတပ်ႉသိုၵ်းၸိုင်ႈတႆး (RCSS/SSA) သေ တူၵ်းပုၼ်ႈၽွၼ်းဝႆႉ ၼႂ်းႁွင်ႈၵၢၼ်လူင် ၽၢႆႇပိုၼ်ၽၢဝ်ႇ (RCSS/SSA) ၊ ၼွၵ်ႈသေၼၼ်ႉ လႆႈၶိုၼ်ႈႁဵၼ်းတီႈ ႁူင်းႁဵၼ်း ၵူၼ်းၼုမ်ႇၸိူဝ်ႉၸၢတ်ႈၸိုင်ႈတႆး (SSSNY) ၼႆယဝ်ႉ။
ထိုင်ၼႂ်းပီႊ 2012 ၼၼ်ႉ ႁူဝ်သိုၵ်းလူင် ဝူင်းလၢဝ် တႄႇၶဝ်ႈႁဵၼ်းတီႈ ၸၼ်ႉၸွမ်ရင်းသိတ်ႇ (Rangsit University) ၸိုင်ႈထႆး (ၶၢဝ်းတၢင်းႁိုင် 4 ပီႊ) လႄႈ လႆႈႁပ်ႉၸုမ်ႈၶူး (BSC) ၼႂ်းပီႊ 2016 သေ ၼႂ်းပီႊ 2017 ႁူဝ်သိုၵ်းလူင် ဝူင်းလၢဝ် လႆႈႁပ်ႉသူး သီႇၼီႇယႃႇ ပရေႃးၵျႅတ်ႉ (Senior Project) တီႈၼႂ်းၸၼ်ႉၸွမ် ၼႆယူႇယဝ်ႉ။
ႁူဝ်သိုၵ်းလူင် ဝူင်းလၢဝ် ယဝ်ႉၸၼ်ႉၸွမ်သေ ၶိုၼ်းသိုပ်ႇႁဵၼ်းၵၢၼ် ၼႂ်းမုၵ်ႉၸုမ်း RCSS/SSA လႄႈ သိုပ်ႇႁပ်ႉပုၼ်ႈၽွၼ်း ၼႂ်းႁွင်ႈၵၢၼ်လူင်ၽၢႆႇပိုၼ်ၽၢဝ်ႇ လႄႈ ႁပ်ႉပုၼ်ႈၽွၼ်း IT ၼႂ်းမုၵ်ႉၸုမ်း ၼႆယူႇယဝ်ႉ။
ႁူဝ်သိုၵ်းလူင် ဝူင်းလၢဝ် လၢတ်ႈၼႄဝႃႈ ၵၢၼ်ၸိူဝ်ႉၸၢတ်ႈဝၢၼ်ႈမိူင်းၼႆႉ လမ်ႇလွင်ႈသေ ၵၢၼ်ႁႃငိုၼ်း ၊ ၼႂ်းၸူဝ်ႈ ပၢၼ်ႁဝ်းၶႃႈၼႆႉ ၵၢၼ်ႁႃငိုၼ်း ဢမ်ႇလမ်ႇလွင်ႈလိူဝ်ၵၢၼ်ၸိူဝ်ႉၸၢတ်ႈ ၊ ႁဝ်းႁဵတ်းၵၢၼ် ၸိူဝ်ႉၸၢတ်ႈ ယူႇသေတႃႉ မုၵ်ႉၸုမ်းၵေႃႈ ၸွႆႈထႅမ်တူၺ်းထိုင်ပၼ်ယူႇ ဢမ်ႇၸႂ်ႈဝႃႈ ဢမ်ႇမီးသုၼ်ႇလႆႈ တိုဝ်ႉတၢင်းသင် ၊ ဢၼ်ၶႃႈႁဝ်း လႆႈႁဵၼ်းသုတ်းၸၼ်ႉၸွမ်ၵႂႃႇၼႆႉ မုၵ်ႉၸုမ်း RCSS/SSA ၵေႃႈၸွႆႈ ထႅမ်ပၼ် လွင်ႈၸႂ်ႉၸၢႆႇ တႃႇၶိုၼ်ႈႁဵၼ်း ၸိူဝ်းၼႆႉယူႇ ။
မုၵ်ႉၸုမ်းၵေႃႈ ႁဵတ်းၵၢၼ် တွၼ်ႈတႃႇ ၸိူဝ်ႉၸၢတ်ႈ ၊ ဝၢၼ်ႈမိူင်း ၊ ၽႃႇသႃ ၊ သႃႇသၼႃႇ လႄႈ ၸင်ႇလႆႈယူႇၸွမ်း မုၵ်ႉၸုမ်းသေ ႁဵတ်းသၢင်ႈၵၢၼ်ငၢၼ်းၵႂႃႇ ၼင်ႇဢၼ်ပွင်ပဵၼ်လႆႈၼၼ်ႉ ၼႆယူႇ ယဝ်ႉ။
တႆးလွတ်ႈလႅဝ်း
ၼွၵ်ႈသေၼၼ်ႉ ယင်းတုၵ်းသူၼ်းထႅင်ႈ ၵူၼ်းၼုမ်ႇၶဝ်ဝႃႈ ႁႂ်ႈဢွၼ်ၵၼ် ၶတ်းၸႂ်ႁဵၼ်းလႄႈ ဢွၼ်ၵၼ် ၸွႆႈပူၵ်းပွင် ၸိူဝ်ႉၸၢတ်ႈဝၢၼ်ႈမိူင်းႁဝ်းၵႂႃႇ ၊ ႁဝ်းၸွႆႈၵၼ်လႆႈၵႃႈႁိုဝ်ၵေႃႈ ႁႂ်ႈၸွႆႈၵၼ် ယႃႇၵုမ်ႇယူႇမၢဝ်မၢင် လႄႈ ယႃႇၵုမ်ဝႃႈ ၸဝ်ႈၵဝ်ႇတဵမ်ထူၼ်ႈၵူႈလွင်ႈယဝ်ႉ ၸင်ႇၸွႆႈၵၼ်ၼႆၼၼ်ႉ ယႃႇႁႂ်ႈလႆႈပဵၼ်ၼႆယူႇယဝ်ႉ။
ယူႇတီႈႁွင်ႈၵၢၼ်လူင် ၽၢႆႇပိုၼ်ၽၢဝ်ႇ RCSS/SSA သေ ယိၼ်းႁူမ်ၸူမ်းသိူဝ်းၸွမ်း ႁူဝ်သိုၵ်းလူင် ဝူင်းလၢဝ် ၵေႃႉႁၵ်ႉၸိူဝ်ႉၸၢတ်ႈ ၊ ဝၢၼ်ႈမိူင်း ၊ ၽႃႇသႃႇ ၊ သႃႇသၼႃႇ သေ ၸင်ႇလႆႈ တႅမ်ႈၵိုၵ်းပိုၼ်း ဝႆႉၼင်ႇၼႆ။


c: text/html

text:
ပီႈၼွင်ႉတႆးထုင်ႉမၢဝ်း( မိူင်းၶႄႇ)လႄႈၾၢႆႇတၢင်းၼမ်ႉၶမ်း ႁူပ်ႉထူပ်းၵၼ်ပွၵ်ႈၵမ်းႁႅၵ်ႈ လႅၵ်ႈ လၢႆႈတၢင်းႁူႉတၢင်းႁၼ်သၢင်ႈၼႅင်ႈတႃႇ သိုပ်ႇႁူမ်ႈမိုဝ်းၵၼ်ၵႂႃႇ မိူဝ်းၼႃႈ။
ဝၼ်းတီႈ 17/04/2017 ပီႈၼွင်ႉတႆးၼႂ်းသၢပ်ႇထုင်ႉမၢဝ်း မိူၼ်ၼင်ႇ မိူင်းမၢဝ်း၊ ၸေႊၵဝ်ႇ ၊ ၸေႊသႅင်၊ ၼွင်တဝ်း၊ ဢိၵ်ႇပႃး ၸုမ်းၵူၼ်းၼုမ်ႇၼမ်ႉမၢဝ်းသႂ် မိူင်းမၢဝ်းႁူမ်ႈၵူၼ်း 100 ၵေႃႉပၢႆ ႁူပ်ႉထူပ်းၵၼ်။
ပၢင်ႁူပ်ႉထူပ်းၸတ်းႁဵတ်းတီႈ လုမ်းပႃႇတီႇႁူဝ်သိူဝ် SNLD ပွၵ်ႉႁူဝ်ၼွင် ဝဵင်းၼမ်ႉၶမ်း ၸိုင်ႈ တႆးပွတ်းႁွင်ႇ။ ဢုပ်ႇဢူဝ်းလႅၵ်ႈလၢႆႈတၢင်းႁူႉတၢင်းႁၼ်ၵၼ်၊ တႃႇတေၸၢင်ႈႁူမ်ႈမိုဝ်းၵၼ် ၵႂႃႇမိူဝ်းၼႃႈ။
လုင်းသြႃႇယီႈ ႁူဝ်ပဝ်ႈ (1) SNLD မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ – “ယိၼ်းၸူမ်းႁပ်ႉတွၼ်ႈပီႈ ၼွင်ႉထုင်ႉမၢဝ်းႁဝ်းၶႃႈ ၵူႈၵေႃႉ ဢၼ်ႁဝ်းၶႃႈလႆႈႁူပ်ႉထူပ်းၵၼ် ဝၼ်းမိူဝ်ႈၼႆႉ ပဵၼ်တိုဝ်ႉ တၢင်းလီတႄႉတႄႉ၊ ႁဝ်းၶႃႈပီႈၼွင်ႉတႆး ဢမ်ႇဝႃႈယူႇတီႈလႂ်ၵေႃႈ ပဵၼ်တႆးမိူၼ်ၵၼ် ၼင်ႇႁိုဝ်တေမီး လွင်ႈမိုတ်ႈၵိုဝ်း ၸမ်ၸႂ်ၵၼ်ၵႂႃႇၼႆႉ ႁႂ်ႈလႆႈပိၼ်ႇပၢႆႇလႅၵ်ႈလၢႆႈတၢင်းႁူႉၵၼ် ႁႂ်ႈလႆႈတိတ်းတေႃႇၵပ်းသိုပ်ႇၵၼ်၊ ႁႂ်ႈမေႃသၢၼ်မိုဝ်းၵၼ်၊ ႁႂ်ႈပဵၼ်ဢူၺ်းလီၵၼ်ၵႂႃႇ တၢင်းၼႃႈၶၢဝ်းယၢဝ်းသေၵမ်း ”- ဝႃႈၼႆ။
ဝၢႆးသေႁူပ်ႉထူပ်းဢုပ်ႇဢူဝ်းၵၼ်ယဝ်ႉ ပီႈၼွင်ႉၼမ်ႉၶမ်း ဢွၼ်ဢဝ်ပီႈၼွင်ႉတႂ်ႈၶူင်း ၵႂႃႇဢႅဝ်ႇ ဝႆႈသႃ ဝတ်ႉဝႃး ၼႂ်းဝဵင်းၼမ်ႉၶမ်း မိူၼ်ၼင်ႇ ၽြႃးလူင်ၸဝ်ႈၵေႃႇမိူင်း ဝတ်ႉၵျွင်း ၵၢင်မိူင်း၊ ဝတ်ႉၵျွင်းထိူၼ်ႇ(ၵျွင်းတေႃး) ၸိူဝ်းၼႆႉ။
ပၢင်ႁူပ်ႉထူပ်းၸိူင်ႉၼႆၼႆႉ ပေႃးမီးတိုဝ်ႉတၢင်းၸိုင် တေၶတ်းၸႂ် ၸတ်းႁဵတ်းၵႂႃႇထႅင်ႈ တိၵ်းတိၵ်း – ဝႃႈၼႆ။

robotstxt: allowed

filter: keep


text:
ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈပိုၼ်ႉတီႈ (JMC-L) လႆႈပိုတ်ႇလုမ်းမႂ်ႇပၵ်းတီႈ ဝဵင်းလၢင်းၶိူဝ်း မိူင်းတႆးပွတ်းၸၢၼ်း လူၺ်ႈပဵၼ်တၢင်းၵၢၼ်သေ လႆႈၸတ်းပဵၼ် ပၢင်ၵုမ်ပၢတ်ႈလိူၼ် ပွၵ်ႈၵမ်း-1 JMC-L ၵႂႃႇ ၼႆယဝ်ႉ။
လုမ်းမႂ်ႇ JMC-L ၼႆႉ ပိုတ်ႇပဵၼ်တၢင်းၵၢၼ်ၵႂႃႇမိူဝ်ႈဝႃး ဝၼ်းထီႉ 28 June 2017 မီးၽူႈၶဝ်ႈၸုမ်းၼႂ်း JMC-S၊ ၼႂ်း JMC-L၊ လႄႈ ၶႅၵ်ႇၽူႈယႂ်ႇၵူၼ်းလူင် ၶိုၼ်ႈႁွတ်ႈ၊ ဝၢႆးပိုတ်ႇပၢင်ၵုမ်ယဝ်ႉ ၸုမ်းၶွမ်ႇမတီႇ JMC-S (5-ၵေႃႉ)၊ JMC-L (8-ၵေႃႉ)၊ ၽူႈၵွၼ်းၸႄႈဝဵင်းမွၵ်ႇမႆႇ (1-ၵေႃႉ)၊ ၽၢႆႇပလိၵ်ႈမၢၼ်ႈလၢင်းၶိူဝ်း (2-ၵေႃႉ)၊ ၽူႈမီးပုၼ်ႈၽွၼ်းလုမ်းၵပ်းသၢၼ် RCSS (2-ၵေႃႉ)၊ ၸဵမ်ၵႂႃႇ ႁူမ်ႈတင်းမူတ်း 25-ၵေႃႉၶဝ်ႈႁူမ်ႈဢုပ်ႇၵၼ်ၵႂႃႇ တီႈလုမ်းမႂ်ႇ JMC-L ၼၼ်ႉၼႆယဝ်ႉ။
ၼႂ်းၼၼ်ႉ ၽူႈၵွၼ်းတိူင်းသိုၵ်းမၢၼ်ႈ ၶူဝ်လမ် ၸွမ်ႁၢၼ် တၢၼ်းလႅင်ႇ လႄႈ ႁူဝ်ပဝ်ႈ JMC-L ၽူႈၵွၼ်းပိဝ်ႇႁႃႇသိုၵ်းမၢၼ်ႈ လၢင်းၶိူဝ်း ၸဝ်ႈသိုၵ်းလူင် မဵဝ်းမိၼ်းတၢၼ်ႉ၊ ၵႅမ်ႁူဝ်ပဝ်ႈ-1 JMC-L ၸၢႆးၸိုၼ်ႈ(RCSS)၊ ၵႅမ်ႁူဝ်ပဝ်ႈ-2 JMC-L လုင်းသြႃႇၵျေႃႇလႃႉ (တူဝ်တႅၼ်းၵူၼ်းမိူင်း ဝဵင်းလၢင်းၶိူဝ်း) လႆႈမွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇ ၼႆယဝ်ႉ။
တီႈပၢင်ၵုမ်ၼၼ်ႉ လႆႈဢုပ်ႇဢူဝ်းထတ်းသၢင် ၵဵဝ်ႇၵပ်းလွင်ႈ ၸုမ်းလႂ်မီးလွင်ႈပူၼ်ႉပႅၼ် လိၵ်ႈႁူမ်ႈမၢႆ NCA ၸိူင်ႉႁိုဝ်၊ လွင်ႈတႃႇႁႂ်ႈၵူၼ်းဝၢၼ်ႈ မႆႉသႃးၸေး လႄႈ ပုင်းၸုၵ်း ဢၼ်ပၢႆႈၵႂႃႇတီႈ ဝၢၼ်ႈၼႃးႁီး ပေႃးတေၸၢင်ႈပွၵ်ႈၶိုၼ်းႁိူၼ်းလႄႈ တႃႇလႆႈတၢင်းၸွႆႈထႅမ်တဵမ်ထူၼ်ႈ၊ လွင်ႈပၼ်ႁႃ ၼႃႈတီႈ၊ လွင်ႈပၵ်းပိူင်တိုဝ်းၵမ်သိုၵ်း (COC) ဢၼ်ပႃးၼႂ်း လိၵ်ႈႁူမ်ႈမၢႆ NCA လႄႈ JMC ၊ လွင်ႈတေႁူပ်ႉထူပ်းသပ်းလႅင်းၼႄၵူၼ်းမိူင်း ၼႂ်းပိုၼ်ႉတီႈ ၵဵဝ်ႇလွင်ႈ NCA လႄႈ ပၵ်းပိူင် (COC)၊ လွင်ႈထုၵ်ႇလီမႄးလႅၵ်ႈလၢႆႈ လၢႆးႁဵတ်းသၢင်ႈ လၢႆးလုၵ်ႉၽိုၼ်ႉ (ဢၼ်ၽူႈၵွၼ်းတိူင်းသိုၵ်းမၢၼ်ႈ ၶူဝ်လမ် ၸွမ်သိုၵ်းလူင် တၢၼ်းလႅင်ႇ ထတ်းသၢင်တၢင်ႇၼႄ) ၸဵမ်ၸိူဝ်းၼႆႉ ၼႆယဝ်ႉ။
ၵဵဝ်ႇလွင်ႈၵၢၼ်တူင်ႉၼိုင် မႄးလႅၵ်ႈလၢႆႈ လၢႆးႁဵတ်းလၢႆးလုၵ်ႉၽိုၼ်ႉၼၼ်ႉသေ ႁူဝ်ပဝ်ႈ JMC-L ၽူႈၵွၼ်းပိဝ်ႇႁႃႇသိုၵ်းမၢၼ်ႈ လၢင်းၶိူဝ်း ၸဝ်ႈသိုၵ်းလူင် မဵဝ်းမိၼ်းတၢၼ်ႉ လၢတ်ႈဝႃႈ လႅၵ်ႈလၢႆႈလၢႆးၸိူင်ႉႁိုဝ်ၵေႃႈယႃႇ ၵူၺ်းယႃႇပေႁႂ်ႈတုမ်ႉတိူဝ်ႉ ၼိူဝ်မူႇပိူင် 6-ၶေႃႈ တပ်ႉမတေႃႇမၢၼ်ႈလႃးလႃး လႄႈ ၶေႃႈတူၵ်းလူင် လိၵ်ႈႁူမ်ႈမၢႆ NCA ဢိၵ်ႇတင်း ပိူင်တိုဝ်းၵမ်သိုၵ်း COC ၼႆယဝ်ႉ။
ယူႇတီႈပၢင်ၵုမ် ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈပိုၼ်ႉတီႈ (JMC-L) သေ လႆႈမီးၶေႃႈတူၵ်းလူင်းၵၼ်ၵႂႃႇ 3-ၶေႃႈ- တႃႇၵူၼ်းပၢႆႈၽေး တီႈဝၢၼ်ႈၼႃးႁီး တေၸၢင်ႈပွၵ်ႈၶိုၼ်းမိူဝ်းၼၼ်ႉ ၽၢႆႇလူင်ပွင်ၸိုင်ႈ တေဢဝ်ပုၼ်ႈၽွၼ်း၊ တႃႇတေႁူပ်ႉထူပ်း သပ်းလႅင်းၼႄၵူၼ်းမိူင်း ၵဵဝ်ႇလွင်ႈ NCA လႄႈ ပၵ်းပိူင် COC ၼၼ်ႉ တေပဵၼ်ၼႂ်းၸႄႈဝဵင်းမွၵ်ႇမႆႇ ၼႂ်းလိူၼ်-July (ဝၼ်းထီႉပႆႇမၵ်းမၼ်ႈလႆႈ) လႄႈ တႃႇပၢင်ၵုမ် ပၢတ်ႈ-2 JMC-L ၼၼ်ႉသမ်ႉ တေၸတ်းႁဵတ်းၵႂႃႇ ၼႂ်းၵၢင်လိူၼ်-July ၼႆယဝ်ႉ။
ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈပိုၼ်ႉတီႈ (JMC-L) ၼႆႉ ယူႇတီႈ ပၢင်ၵုမ်ပၢတ်ႈ ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈမိူင်းတႆး (JMC-S) ပွၵ်ႈၵမ်း-7 တီႈၶူဝ်လမ် ဢၼ်ၸတ်း မိူဝ်ႈဝၼ်းထီႉ 30 May 2017 ၼၼ်ႉသေ လႆႈၶွတ်ႇၽွတ်ႈၶိုၼ်ႈမႃး၊ ၼႂ်းၼၼ်ႉမီးၽူႈၶဝ်ႈၸုမ်းတင်းမူတ်း 8-ၵေႃႉ၊ မီးပုၼ်ႈၽွၼ်း သုၼ်ႇၸတ်းၵၢၼ်လႆႈ ၼႂ်းၸႄႈဝဵင်းလၢင်းၶိူဝ်း၊ ၸႄႈဝဵင်းမိူင်းၼၢႆး၊ ၸႄႈဝဵင်းမွၵ်ႇမႆႇ လႄႈ ၸႄႈဝဵင်းမိူင်းပၼ်ႇ 4-ၸႄႈဝဵင်း ဢၼ်မီးၼႂ်းၸႄႈတွၼ်ႈ လၢင်းၶိူဝ်းၼၼ်ႉ ယူႇယဝ်ႉ။
တႆးလွတ်ႈလႅဝ်း


text:
ဝၢႆးလင်သိုၵ်းမၢၼ်ႈ ပူင်ၵႂၢမ်းၼၵ်းဝႃႈ ဝၼ်းတီႈ 24/10/2016 ဝၼ်းလိုၼ်းသုတ်း၊ ႁႂ်ႈသိုၵ်းဝႃႉထွၼ်ဢွၵ်ႇ ၼႃႈလိၼ် ဢၼ်မႃးပၵ်းၼႂ်းမိူင်းလႃးတင်းသဵင်ႈ၊ သိုၵ်းဝႃႉဢမ်ႇယွမ်းထွၼ်ဢွၵ်ႇၼႆႉ တင်ႈတႄႇဝၢႆးၼၼ်ႉမႃး လွင်ႈၶဵင်ႇတႃႉၶဵင်ႈၶႅင်ႁႅင်းသိုၵ်းတေႃႇၵၼ် ဝူင်ႈၵၢင် သိုၵ်းဝႃႉတင်းသိုၵ်းမၢၼ်ႈ ၽႄႈလၢမ်းထိုင်မႃးပွတ်းၸၢၼ်း တၢင်းလႅၼ်လိၼ်တႆး-ထႆး၊ ႁဵတ်းႁႂ်ႈသွင်ၾၢႆႇၶဵင်ႈၶႅင်ၵၢၼ်သိုၵ်း တေႃႇၵၼ် ။
တပ်ႉသိုၵ်းမိူင်းဝႃႉၽွမ်ႉႁူမ်ႈ (UWSA)
တင်ႈတႄႇၼၼ်ႉမႃး ၾၢႆႇသိုၵ်းမၢၼ်ႈတပ်ႉမတေႃႇၼႆႉ ၸိူဝ်းဢၼ်ၶၢမ်ႈတၢင်းၶူဝ်တႃႈၵေႃႈသေ ၵႂႃႇတၢင်းမိူင်းပဵင်း ၵေႃႈမီး၊ ၸိူဝ်းဢၼ်လုၵ်ႉတၢင်းတူၵ်းၶူင်း လုၵ်ႉတၢင်းလၢင်းၶိူဝ်း မိူင်းပၼ်ႇသေ ၶၢမ်ႈၶူဝ်တႃႈသၢင်း မႃးတၢင်းမိူင်းတူၼ် ၵေႃႈမီးယူႇတိၵ်းတိၵ်း။ ဢၼ်ၶၢမ်ႈၶူဝ်မႃးတၢင်းတႃႈသၢင်းသေ မႃးပၵ်းသဝ်းယူႇၼႂ်း ၸႄႈဝဵင်းမိူင်းတူၼ်ၵမ်ႈၼမ် ၵူၼ်းၼႂ်းပိုၼ်ႉတီႈၶဝ်ဝႃႈ- ပဵၼ်တႂ်ႈတိူင်းသိုၵ်းဝၼ်းဢွၵ်ႇ (ယပၶ) တူၼ်ႈတီး၊ တႂ်ႈတိူင်းသိုၵ်းဝၼ်းဢွၵ်ႇၵၢင် (ယလၶ) ၊ ငဝ်ႈငုၼ်းၵုမ်းၵမ်ၽႅၼ်ၵၢၼ်ယၼ်ႇသိုၵ်း (ၸၵၶ) 17 ၊ တပ်ႉၸုမ်းလူင် (တပ်ႉမ) 55 ၵၢတ်ႇလေႃႉ ၸိူဝ်းၼႆႉ- ၼႆယဝ်ႉ ။
ၵူၼ်းမိူင်းတူၼ်ၵေႃႉၼိုင်ႈလၢတ်ႈဝႃႈ- ၾၢႆႇသိုၵ်းမၢၼ်ႈၵေႃႈ တင်ႈတႄႇၶဝ်လႆႈငိၼ်းဝႃႈ သိုၵ်းဝႃႉတေမႃးတၢင်း ၶူဝ်တႃႈသၢင်း၊ တေၽႅၼ်ၵၢၼ်သေၸိူဝ်ႉသေပိူင် ၸိူဝ်းၼႆႉ ၶဝ်ထႅမ်ႁႅင်းသိုၵ်းမႃးသေ ၸွမ်းတႃႈၸွမ်းတၢင်း ၸွမ်းၵူတ်ႉတႃႈၶူင်းၼႆႉ ၶႂ်ႈဝႃႈမီးၵူႈၵူတ်ႉ။ မိူဝ်ႈၵူႈပွၵ်ႈ တီႈၶူဝ်တႃႈသၢင်းၵေႃႈ ၵူတ်ႇထတ်းတီႈလဵဝ်ၵူၺ်း၊ မိူဝ်ႈလဵဝ်ၼႆႉ ၵူတ်ႇထတ်းတၢင်းသွင်ၾင်ႇ၊ တၢင်းၾၢႆႇဢွၵ်ႇၶူင်းၵေႃႈ မႃးပၵ်းတပ်ႉပၢင်သဝ်းသေပႂ်ႉၵူတ်ႇထတ်း၊ ပေႃးဝႃႈမီးလူတ်ႉၵႃးၶၢမ်ႈၶူဝ်ၵႂႃႇမႃးၼႆၵေႃႈ တူဝ်သိုၵ်းမၢၼ်ႈၶဝ် ယွၼ်းၶီႇၸွမ်းသေပႂ်ႉတူၺ်းၸွမ်းပႃး မိူဝ်ႈၶၢမ်ႈၶူဝ်ၸိူဝ်းၼႆႉ- ဝႃႈၼႆ ။
ၵဵဝ်ႇၵပ်းလွင်ႈၼႆႉ ၵူၼ်းၼႂ်းပႃႇတီႇသၢင်ႇသီႈ မိူင်းတူၼ် ဢူးၵျဝူၺ်း ၵေႃႈလၢတ်ႈဝႃႈ- တေႃႈလဵဝ်ၼႆႉ ပၢင်တိုၵ်းတႄႉဢမ်ႇပႆႇပဵၼ်၊ ဢၼ်မီးၶၢဝ်ႇလိုဝ်းဝႃႈ ယိုဝ်းၵၼ်တီႈၼၼ်ႈတီႈၼႆႈၼႆတႄႉ မီးယူႇ၊ ၵူၺ်းၵႃႈ ၸႂ်ႈတႄႉဢမ်ႇၸႂ်ႈတႄႉၵေႃႈ ၽႂ်ဢမ်ႇႁူႉ။ ၵူၺ်းၵႃႈ မိူၼ်ၼင်ႇသဵၼ်ႈတၢင်းဢၼ်လုၵ်ႉမိူင်းတူၼ် ဢွၵ်ႇၵႂႃႇတၢင်းပုင်ႇပႃႇၶႅမ်ၼႆႉ မၢင်တီႈၵေႃႈႁၼ်သိုၵ်းဝႃႉ၊ မၢင်တီႈၵေႃႈႁၼ်သိုၵ်းမၢၼ်ႈၵႂႃႇၵႂႃႇမႃးမႃး၊ ၶဝ်ၼင်ႇၵၼ်ၵေႃႈ ဢမ်ႇႁဵတ်းသင်တီႈၵၼ်ၼင်ႇၵဝ်ႇ။ ၵူၺ်းၵႃႈ ဢၼ်လႆႈႁူႉတႄႉ တင်းသွင်ၾၢႆႇ ထႅမ်ႁႅင်းသိုၵ်းသေ ၶဵင်ႈၶႅင်တေႃႇၵၼ်တၢင်းလွႆၶီႈလဵၵ်း။ သိုၵ်းဝႃႉၾၢႆႇၼိုင်ႈ၊ ပီႇတုၸိတ်ႉလႃးႁူႇ တင်းသိုၵ်းမၢၼ်ႈ သမ်ႉပဵၼ်ၾၢႆႇၼိုင်ႈ။ သိုၵ်းဝႃႉၵေႃႈ ၵႂႃႇတၢင်းႁူၺ်ႈဢေႃႈၼႆႉ လူတ်ႉၵႃး 10 လေႃႉ၊ 12 လေႃႉၸိူဝ်းၼႆႉ တၢင်ႇႁႅင်းသိုၵ်း 40 ၵေႃႉတေႃႇထိုင် 50 ၵေႃႉသေၵႂႃႇမႃးယူႇ၊ လႆႈႁၼ်ၸိူင်ႉၼၼ်- ဝႃႈၼႆ ။
မီးၶၢဝ်ႇဢၼ်ပႆႇယိုၼ်ယၼ်လၢတ်ႈဝႃႈ- သိုၵ်းမၢၼ်ႈဢၼ်မႃးထိုင်တၢင်း ပွတ်းဢွၵ်ႇၶူင်းၼႆႉ မီးပႃးတပ်ႉၸုမ်းလူင် (တပ်ႉမ) 99 ၊ တပ်ႉမ 33 ။ လွင်ႈဢၼ်တပ်ႉမ 2 တပ်ႉႁွတ်ႈမႃးၼႆႉ ဢမ်ႇပႆႇယိုၼ်ယၼ်ၼင်ႇၵဝ်ႇ- ၵူၼ်းယူႇၼႂ်းပိုၼ်ႉတီႈလၢတ်ႈ ။
ၼႂ်းၸႄႈဝဵင်းမိူင်းသၢတ်ႇၼႆႉ သိုၵ်းမၢၼ်ႈတင်းသိုၵ်းဝႃႉ (တပ်ႉသိုၵ်းမိူင်းဝႃႉၽွမ်ႉႁူမ်ႈ UWSA) ၶဵင်ႈၶႅင်ၵၢၼ်သိုၵ်းတေႃႇၵၼ်လၢႆတီႈ၊ တေႃႇထိုင်မိူဝ်ႈဝႃး ဝၼ်းတီႈ 30/10/2016 ၵၢင်ၶမ်ႈၼႆႉ မီးၶၢဝ်ႇဝႃႈသိုၵ်းမၢၼ်ႈတင်းသိုၵ်းဝႃႉ ၶဵင်ႈၶႅင်တေႃႇၵၼ်တီႈ ႁူဝ်ဝဵင်းႁၢင်ဝဵင်း၊ လွင်ႈၼႆႉ ႁဵတ်းႁႂ်ႈၵူၼ်းမိူင်းတူၵ်းၸႂ် ၵူဝ်ပဵၼ်ပၢင်တိုၵ်းၵၼ်၊ ၵူၺ်းၵႃႈ တေႃႇထိုင်မိူင်းလႅင်း မိူဝ်ႈၼႆႉၵေႃႈ ဢမ်ႇငိၼ်းသဵင်ၵွင်ႈဢွၵ်ႇ- ၼႆယဝ်ႉ ။
ဢၼ်သိုၵ်းမၢၼ်ႈၸႂ်ႉသိုၵ်းဝႃႉထွၼ်ဢွၵ်ႇၼႆႉ ဢမ်ႇၵွမ်ႉၵႃႈဢၼ်ၶဝ်ႈပၵ်း ၼႂ်းၼႃႈလိၼ်မိူင်းလႃး ၸိုင်ႈတႆးပွတ်းဢွၵ်ႇၵူၺ်း၊ ၼႂ်းၸႄႈဝဵင်းမိူင်းသၢတ်ႇၵေႃႈ တေႃႈၼင်ႇၼၼ်၊ သိုၵ်းမၢၼ်ႈပူင်ႇသင်ႇဝႃႈ- ႁႂ်ႈသိုၵ်းဝႃႉထွၼ်သိုၵ်းဢွၵ်ႇတီႈ လွႆသၢမ်သုမ်။ ၵူၺ်းၵႃႈ ႁၢၼ်ႉတေႃႇထိုင်ယၢမ်းလဵဝ် သိုၵ်းဝႃႉယင်းဢမ်ႇ ထွၼ်ဢွၵ်ႇၵူၺ်းဢမ်ႇၵႃး ယင်းမႃးပၵ်းသဝ်း ၸွမ်းတေးႁူတ်ႈသၼ်လွႆသၢမ်သုမ်ထႅင်ႈ လၢႆလၢႆတီႈ- ၼႆယဝ်ႉ ။
ဢိင်ၼိူဝ်သိုၵ်းမၢၼ်ႈ တင်းသိုၵ်းဝႃႉ ၶဵင်ႈၶႅင်ၵၢၼ်သိုၵ်းတေႃႇၵၼ်ၼႆႉသေ တၢင်းလူင်ပွင်ၸိုင်ႈၶႄႇ ၾၢႆႇသိုၵ်းၶႄႇၵေႃႈ ၶိုင်ၶဝ်ႈၵႄႈၵၢင်မၼ်းသေ ၸွႆႈၵႄႈလိတ်ႈပၼ်ယူႇ။ ၾၢႆႇမိူင်းၶႄႇလႆႈၵပ်းသိုပ်ႇတိတ်းတေႃႇ တင်းသွင်မူႇသွင်ၸုမ်း။ ၾၢႆႇၼိုင်ႈၵေႃႈ ဝူင်ႈၵၢင်ၸုမ်းဝႃႉ တင်းၸုမ်းမိူင်းလႃး ဢၼ်ၸုမ်းဝႃႉ မႃးပူၼ်ႉပႅၼ်ၶဝ်ႈပၵ်းသဝ်း ၼႂ်းၼႃႈလိၼ်မိူင်းလႃးသေ ၸုမ်းဝႃႉတင်းၸုမ်းမိူင်းလႃး မီးပၼ်ႁႃၵၼ်ၼၼ်ႉၵေႃႈ ၾၢႆႇလူင်ပွင်ၸိုင်ႈၶႄႇ ႁွင်ႉဢဝ်တူဝ်တႅၼ်းသွင်ၸုမ်းၵႂႃႇတီႈဝဵင်းသိုဝ်းမဝ် ဢၼ်မီးၼႂ်းမိူင်းၶႄႇ၊ တေႃႇၼႃႈဝဵင်းပၢင်သၢင်းသေ ဢုပ်ႇဢူဝ်းၵၼ်- လႆႈႁူႉၼင်ႇၼႆ ။
မိူဝ်ႈၼႂ်းဝၼ်းတီႈ 28/10/2016 ၼၼ်ႉၵေႃႈ ၽူႈၵွၼ်းသိုၵ်းသုင်သုတ်း မိူင်းၶႄႇ ၵေႃႈယင်းမွၵ်ႇဢဝ် ၽူႈၵွၼ်းသိုၵ်းသုင်သုတ်းမၢၼ်ႈ မိၼ်းဢွင်ႇလၢႆႇသေ ၵႂႃႇႁူပ်ႉၵၼ်တီႈဝဵင်းၶုၼ်းမိင်၊ ၵူၺ်းၵႃႈ ႁၢၼ်ႉတေႃႇထိုင် ယၢမ်းလဵဝ် ဢၼ်သွင်ၾၢႆႇထူပ်းၵၼ်ၼႆႉ ယင်းပႆႇႁၼ်လွင်ႈလၢၵ်ႇလၢႆးသင် ။
ဢိင်ၼိူဝ်သိုၵ်းမၢၼ်ႈတင်းသိုၵ်းဝႃႉ ၶဵင်ႈၶႅင်ၵၢၼ်သိုၵ်းတေႃႇၵၼ်ၼႆႉသေ ၵူၼ်းဝၢၼ်ႈၵူၼ်းမိူင်းတႄႉ ဢွၼ်ၵၼ်မႆႈၸႂ် ၵူဝ်ပဵၼ်ပၢင်တိုၵ်း၊ ၸိူဝ်းဢၼ်ပၢႆႈၵႂႃႇတၢင်ႇတီႈ မိူၼ်ၼင်ႇပၢႆႈၵႂႃႇတၢင်းၵဵင်းတုင် တႃႈၶီႈလဵၵ်း ၵေႃႈမီး၊ ဢၼ်ပၢႆႈၵႂႃႇတၢင်းမိူင်းၶႄႇၵေႃႈမီး- ၼႆယဝ်ႉ ။
ၵူၺ်းၵႃႈ မိူဝ်ႈၶမ်ႈဝႃး (30/10/2016)ၼႆႉ ပွတ်းမိူင်းယွင်း မိူင်းယၢင်းၸိူဝ်းၼႆႉ ယွၼ်ႉပိူဝ်ႈဢမ်ႇပဵၼ် ပၢင်တိုၵ်းၵၼ်လႄႈ ၵူၼ်းဝၢၼ်ႈၵူၼ်းမိူင်းၸိူဝ်းပၢႆႈၽေးသိုၵ်းၵႂႃႇတၢင်းတီႈၵေႃႈ ၸိူဝ်းတိတ်းႁွႆႈၸပ်းပႅၼ်း သူၼ်ႁႆႈၼႃးၸိူဝ်းၼၼ်ႉ ဢၼ်ပွၵ်ႈၶိုၼ်းမႃးဝၢၼ်ႈသူၼ်ႁိူၼ်းယေး ၵေႃႈမီးၽွင်ႈ- ၼႆယဝ်ႉ ။


text:
ၽဝ်ႇၶၢပ်ႈတူဝ် ၸဝ်ႈတူၼ်ၶူးလူင် မုၼိၼ်တ (ဝိႁၢရ်ၵၢင်မိူင်း) ဝဵင်းလႃႈသဵဝ်ႈၼၼ်ႉ လုၵ်ႈၼွင်ႉပွင်ႈပၢႆ /တၵ်ႉၵႃႇသတ်ႉထႃး ဢဝ်ထႃပၼႃ ဝႆႉၼႂ်းထၢတ်ႈ ၸေးတီး ႁိမ်းမူႇဝၢၼ်ႈဢၼ်မီးႁိမ်းတၢင်းၵႂႃႇ ဝဵင်းသႅၼ်ဝီ ။
ဝၼ်းတီႈ 14/01/2017 ယၢမ်းၵၢင်ၼႂ် 09:00 မူင်း သင်ၶၸဝ်ႈလုၵ်ႈၼွင်ႉပွင်ႈပၢႆလႄႈ ပီႈၼွင်ႉတၵ်ႉ ၵႃႇသတ်ႉထႃး ႁူမ်ႈၵၼ် ၵဵပ်းၽဝ်ႇၶၢပ်ႈတူဝ် ၸဝ်ႈတူၼ်ၶူးလူင် ၽတ်တၼ်တ မုၼိၼ်တ ဢၵ်ၵမႁႃ ပၼ်တိတ၊ သင်ၶမႃႁထေရ၊ သင်ၶမႁႃၼႃယၵ၊ ဢေႃဝႃတၸရိယၸိုင်ႈမိူင်း၊ ဢၽိၻၸ ဢၵ်ၵမႁႃသၻ်ၻမ်မၸေႃတိၵ ဢဝ်ထႃပၼႃ ဝႆႉတီႈၼႂ်းထၢတ်ႈၵွင်းမူး တီႈဝၢၼ်ႈၵွင်းၵေး ဢိူင်ႇႁူဝ်ပိုၵ်ႉ ၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ ။
ၸဝ်ႈၶူးဢေႃးၽႃႇသ လုၵ်ႈၼွင်ႉပွင်ႈပၢႆ ၸဝ်ႈတူၼ်ၶူးလူင် မုၼိၼ်တ ဝတ်ႉၵၢင်မိူင်း လၢတ်ႈဝႃႈ “ သင်ၶၸဝ်ႈလုၵ်ႈၼွင်ႉတပေးလႄႈ တၵ်ႉၵႃႇသတ်ႉထႃး ႁူမ်ႈၵၼ်သေ ယုၵ်ႉၶၢပ်ႈတူဝ် ၸဝ်ႈတူၼ်ၶူး လူင် သၢင်းၵျူဝ်ႇၵႂႃႇ ၼႂ်းဝၼ်းတီႈ 13 ယၢမ်းႁူဝ်ၶမ်ႈ၊ ထိုင်မႃး ဝၼ်းတီႈ 14 တႄႉ လႆႈဢွၼ်ၵၼ် ဢဝ်ၽဝ်ႇၶၢပ်ႈတူဝ်/ၽဝ်ႇလုပ်ႇ ၸဝ်ႈၶူးလူင်ႁဝ်းသေ ၵႂႃႇထႃပၼႃ ဝႆႉၼႂ်းထၢတ်ႈ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ မိူဝ်ႈၽွင်းသၢင်းၵျူဝ်ႇၽဝ်ၶၢပ်ႈတူဝ်ၸဝ်ႈႁဝ်းၶႃႈတႄႉ မီးပီႈၼွင်ႉတၵ်ႉၵႃႇ သတ်ႉထႃး တီႈၸမ်/ၵႆ မိူၼ်ၼင်ႇ တၢင်းမိူင်းထႆး/ မိူင်းၶႄႇ မႃးၶဝ်ႈႁူမ်ႈတင်းၼမ်လၢႆ။ ၼွၵ်ႈလိူဝ် ၼၼ်ႉ ဝၢႆးသေၽဝ်ၶၢပ်ႈတူဝ် ၸဝ်ႈၶူးလူင်ယဝ်ႉ မီးလွင်ႈလၢၵ်ႇလၢႆး ထႅင်ႈလၢႆလၢႆဢၼ် မိူၼ် ပွတ်းမႆႉသၼၢပ်ႈၶႃး ဢၼ်သႂ်ႇဝႆႉ ၼႂ်းၵွမ်ႇၸဝ်ႈႁဝ်းၼၼ်ႉ တႃႇပွတ်းၼိုင်ႈ ၾႆးဢမ်ႇမႆႈ၊ လိူဝ်ၼၼ်ႉ ၾႆးမႆႈၵႂႃႇတင်းမူတ်း၊ တႃႇပွတ်းမႆႉသၼပ်ႈၶႃးၼၼ်ႉ ႁဝ်းၶႃႈတေၶႅၵ်းႁဵတ်း ႁုၼ်ႇႁၢင်ႈၽြႃးသူႇလဵၵ်ႉလဵၵ်ႉသေ တွၼ်ႈထိုင်ပၼ် ၸဝ်ႈတႃႇၼ ဢၼ်မႃးၵၢပ်ႈသွမ်း လဵင်ႉၿဵၼ်း သင်ၶၸဝ်ႈ ဝႃႈၼႆ ။
ထၢတ်ႈ/ၵွင်းမူး ဢၼ်ဢဝ်ၶၢပ်ႈလုပ်ႇ ၸဝ်ႈတူၼ်ၶူးလူင် မုၼိၼ်တ ထႃပၼႃဝႆႉၼၼ်ႉ ႁဵတ်းဝႆႉ တၢင်းသုင် မီး 18 ထတ်း၊ တၢင်းၵႂၢင်ႇမီး 12 ထတ်း ဝႃႈၼႆ ။
ၸဝ်ႈတူၼ်ၶူးလူင် မုၼိၼ်တၼႆႉ ၶဝ်ႈပူၺ်ႈသူၼ်ႈမၢၵ်ႇႁၢၵ်ႈၶမ်းၵႂႃႇ မိူဝ်ႈဝၼ်းတီႈ 30/12/2016 ယၢမ်း ၵၢင်ၶိုၼ်း 12:20 မူင်းပၢႆ တီႈဝတ်ႉၵၢင်မိူင်း ၸႄႈဝဵင်းလႃႈသဵဝ်ႈ၊ ယွၼ်ႉပဵၼ်တၢင်းပဵၼ် ၵူၼ်းထဝ်ႈ ၽွင်းဢႃယု ၸဝ်ႈလႆႈ 86 ပီ၊ ဝႃႇသႃ 66 ပီ ။ ပူၼ်ႉၶၢပ်ႈတူဝ် လုမ်းလႃး သၢင်းၵျူဝ်ႇ ဝၼ်းတီႈ 13/01/2017 ယၢမ်းႁူဝ်ၶမ်ႈ 06 မူင်း တီႈၵွင်း မၢၵ်ႇၵဵင် ဝၢၼ်ႈတႃႈပုင်ႇ တၢင်းၵႂႃႇ မိူင်းယေႃ ၸႄႈဝဵင်းလႃႈသဵဝ်ႈ ဝႃႈၼႆ ။


text:
ၸဝ်ႈၼႃႈတီႈပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် ၸႄႈဝဵင်းလွႆလႅမ် ၵူတ်ႇထတ်းတီႉၺွပ်းလႆႈ ယႃႈမဝ်းၵမ် သႅၼ်းယႃႈမ တင်း ယႃႈဢႆႊသ် တူၵ်းမႅၼ်ႈငိုၼ်းမၢၼ်ႈ သႅၼ် 12,780 ပျႃး။
ဝၼ်းတီႈ 15/05/2017 ယၢမ်းၵၢင်ၶမ်ႈ တီႈဝၢၼ်ႈပၢင်ႇၶွၵ်ႈဝူဝ်း ၼိူဝ်သဵၼ်ႈတၢင်း လွႆလႅမ်-ၼမ်ႉၸၢင် ၸႄႈဝဵင်း လွႆလႅမ် ၸိုင်ႈတႆး ပွတ်းၸၢၼ်းၼၼ်ႉ ယူႇတီႈၸဝ်ႈၼႃႈတီႈပလိၵ်ႈၸႄႈဝဵင်းလွႆလႅမ် ၵူတ်ႇထတ်း ၼႂ်းလူတ်ႉၵႃး ထၢၼ်ႇသႅဝ်ႇယၢၼ် လႆႈထူပ်းႁၼ်ယႃႈမ တင်းယႃႈဢႆႊသ် သႂ်ႇၼႂ်းလူတ်ႉၵႃး မၼ်းၸၢႆး တင်းမူတ်း 278,000 မႅတ်ႉ၊ ယႃႈဢႆႊသ်ႉ ၼမ်ႉၼၵ်း 40 ၵီႊလူဝ်ႊၵရမ်ႊ တင်းမူတ်း တူၵ်းမႅၼ်ႈငိုၼ်း 12,780 သႅၼ်ပျႃး ဝႃႈၼႆ။
ၵႅမ်ၽူႈၵွၼ်းပလိၵ်ႈၸႄႈဝဵင်းလွႆလႅမ် လိၼ်းလိၼ်းထုၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေႃႈလဵဝ် ဢၼ် ႁဝ်းၶႃႈ လႆႈႁပ်ႉႁူႉဝႆႉ ထၢၼ်ႇသႅဝ်ႇယၢၼ်ၼႆႉ မၼ်းၸၢႆးယူႇၼႂ်းၸုမ်းပီႇတူႉၸိတ်ႉၵွင်းၶႃး တၢင်းၸႄႈဝဵင်းၵူတ်ႉၶၢႆ၊ မၼ်းၸၢႆးလုၵ်ႉတၢင်းၸႄႈဝဵင်းသႅၼ်ဝီ တေၵႂႃႇသူင်ႇတီႈၸႄႈဝဵင်းၼမ်ႉၸၢင် လႆႈႁပ်ႉႁူႉၸွမ်းၼင်ႇၼႆ” ဝႃႈၼႆ။
တေႃႈလဵဝ် ယူႇတီႈၾၢႆႇၸဝ်ႈၼႃႈတီႈပလိၵ်ႈၸႄႈဝဵင်းလွႆလႅမ် ဢဝ်လိူင်ႈ ၵူတ်ႇထတ်းလွင်ႈၼႆႉ တီႈႁူင်းပလိၵ်ႈ ၸႄႈဝဵင်းလွႆလႅမ်ယူႇ ဝႃႈၼႆ။


text:
ပၢင်ၵုမ်သင်ၶၸဝ်ႈ (ပွႆးၺီႇလႃႇၶၢမ်ႇ လၢင်းၶိူဝ်း) မူႇလမိၼ်းၵုၼ်း လၢႆးတိုဝ်းၵမ် တိူၵ်ႈၵမ်ႇမထၢၼ်း ဝဵင်းလၢင်းၶိူဝ်း ၸတ်းႁဵတ်းပၢင်ပွႆး ပီၵွၼ်ၶမ်း ၸွမ်ၽွင်းလူင်မိူင်းတႆး ၸဝ်ႈဢွင်ႇမျၢတ်ႈလႄႈ သင်ၶၸဝ်ႈၸိုင်ႈတႆး ႁူမ်ႈၵၼ်ပိုတ်ႇပၢင် ပီႈၼွင်ႉၵူၼ်းမိူင်း ၶဝ်ႈႁူမ်ႈတင်းၼမ်လၢႆ ။
ဝၼ်းတီႈ 16/03/2016 ယၢမ်း 09:30 မူင်း ၽွင်းလူင်မိူင်းတႆး ၸဝ်ႈဢွင်ႇမျၢတ်ႇလႄႈ သင်ၶၸဝ်ႈ ၸိုင်ႈတႆး ႁူမ်ႈၵၼ် ပိုတ်ႇပၢင်ပွႆး ပၢင်ၵုမ် မူလမိၼ်းၵုၼ်း 50 ပီ ပီၵွၼ်းၶမ်း ၊ ႁူင်းဝိႁၢရ်သၢမ်ၸၼ်ႉလႄႈ ပၢႆႉၽၵ်းတူလူင် (မူၵ်ႉဢူး) တီႈတိူၵ်ႈၵမ်ႇမထၢၼ်း ဝဵင်းလၢင်းၶိူဝ်း ၸိုင်ႈတႆး ပွတ်းၸၢၼ်း ၼႆယဝ်ႉ ။
ၸၢႆးမၢဝ်ႇသူၺ်ႇပီႇ ၾၢႆႇႁပ်ႉၶႅၵ်ႇလႄႈ တမ်းဝၢင်းတီႈယူႇ လၢတ်ႈဝႃႈ “ ပၢင်ပွႆးၺီႇလႃႇၶမ်ႁဝ်းၶႃႈ ပီၼႆႉ တေလႆႈဝႃႈ ပီႈၼွင်ႉ ၶႅၵ်ႇတီႈၸမ် တီႈၵႆ မႃးၼမ်တႄႉတႄႉ တီႈယူႇတၼ်းသဝ်းၼႆႉ တေလႆႈဝႃႈ မီးတၢင်းယၢပ်ႇၽိုတ်ႇၽွင်ႈၶႃႈ ၊ ႁဝ်းၶႃႈလႆႈႁၢင်ႈႁႅၼ်းဝႆႉၼႆႉ ဝႆႉတင်းၼမ်ယူႇ ။ ၽိူဝ်ႇပီႈၼွင်ႉၶႅၵ်ႇထိုင်မႃး ၼမ်ဢႃးလႃးလႄႈ ႁဝ်းလႆႈၽႄ ပီႈၼွင်ႉၶႅၵ်ႇ ၵႂႃႇလိုဝ်ႈသဝ်းတီႈဝတ်ႉ ၼႂ်းဝဵင်းလၢင်းၶိူဝ်းႁဝ်းၶႃႈၵမ်ႈၽွင်ႈ ” ဝႃႈၼႆ ။
ပီႈၼွင်ႉၶႅၵ်ႇ ၸိူဝ်းဢၼ်မႃးၶဝ်ႈႁူမ်ႈပၢင်ပွႆး ၶၢဝ်းတၢင်းသွင်ဝၼ်း ဝၼ်းတီႈ 14-15 လႆႈႁပ်ႉႁူႉသဵၼ်ႈသၢႆမၢႆႁူဝ်ၵူၼ်းမႃးၶဝ်ႈႁူမ်ႈ 3000 ပၢႆ ၊ သင်ၶၸဝ်ႈ 194 တူၼ် ၊ ၸဝ်ႈသၢင်ႇ 27 တူၼ်လႄႈ မႄႈရသေး 63 ၸဝ်ႈ။ ပီႈၼွင်ႉပွတ်းႁွင်ႇ ၊ ပွတ်းဢွၵ်ႇလႄႈ ပွတ်းၸၢၼ်း မႃးၶဝ်ႈႁူမ်ႈ တင်းၼမ် ၼႆယဝ်ႉ ။
ပၢင်ၵုမ်ၺီႇလႃႇၶမ်ႈ မူႇလမိၼ်းၵုၼ်း ဝဵင်းလၢင်းၶိူဝ်းၼႆႉ တႄႇဝၼ်းတီႈ 16-18/03/2016 ၶၢဝ်းတၢင်း သၢမ်ဝၼ်း ဝၼ်းတီႈ 16 ပဵၼ်ဝၼ်းပိုတ်ႇပၢင်ပွႆး ၊ ဝၼ်းတီႈ 17 သမ်ႉ ပၢင်ၵုမ် (ၺီႇလႃႇၶၢမ်ႇ) မူႇလမိၼ်းၵုၼ်းလႄႈ ဝၼ်းတီႈ 18 ပဵၼ်ဝၼ်းလူႇတၢၼ်းယၢတ်ႇၼမ်ႉ ၶႂမ်ႈတဝ်ႈ ၼႆယဝ်ႉ ။
လၢႆးတိုဝ်းၵမ် သထူင်ႇမူႇလမိၼ်းၵုၼ်းၼႆႉ လုင်းၶုၼ်ထုၼ်း ၵေႃႉဢွၼ်ႁူဝ်ၵေႃႇတင်ႈ တီႈဝဵင်းလၢင်းၶိူဝ်း မိူဝ်ႈပူၼ်ႉမႃး 50 ပီ ။ ၸဝ်ႈတူၼ်ႈၶူးလူင် မိူင်းၼွင် (ၸဝ်ႈသြႃႇမိူင်းၼွင်) ၵမ်ႉထႅမ်ဢွၼ်ပိုၼ်ၽႄႈ လႄႈ ႁဵတ်းႁႂ်ႈၸိုဝ်ႈလိုဝ်းတူဝ်ႈ ၸွတ်ႇၽႄႈၼႂ်းၸိုင်ႈတႆး ၼပ်ႉႁူဝ်သိပ်းဝဵင်း ၼႆယဝ်ႉ ။


text:
ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ။ ပူၼ်ႉတူဝ် ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 19/9/2015 တီႈ (ပႃႈႁဵဝ်ႈ) ပႃႇၸူင်ပႃႇၸၼ် ပႃးမွၼ်းလွၼ်းၵႅဝ်ႈ တီႈဝဵင်းသိူဝ်လိုဝ်း ဝႃႈၼႆလႄႈ ႁဝ်းၶႃႈ လုၵ်ႈၼွင်ႉပွင်ႈပၢႆ မုၵ်ႉမူႇၸၢဝ်းတႆးတၢင်းလၢႆ ပဵၼ်ဢၼ် မွင်ၸႂ် ၶေႃးၶူမ်ၸွမ်းတႄႉတႄႉၶႃႈ ။
{morfeo 29}
ပေႃႈထဝ်ႈ ၸဝ်ႈၶုၼ်သၢင်ႇလူႇ တင်း ၸဝ်ႈၼၢင်းမႄႈၼၢင်းဢိူၺ်ႈလွတ်ႈၼႆႉ မီးလုၵ်ႈႁူမ်ႈၵၼ် 4 ၵေႃႉ ၊ ယိင်း 3 ၵေႃႉ ၊ ၸၢႆး 1 ၵေႃႉ ။ မိူဝ်ႈသူင်ႇၶၢပ်ႈတူဝ် ႁွပ်ႇႁူဝ် ၸဝ်ႈမႄႈၼၢင်းဢိူၺ်ႈလွတ်ႈ ၶဝ်ႈႁဵဝ်ႈ တီႈ သုသၢၼ် ပႃႇမွၼ်းလွၼ်းၵႅဝ်ႈ ဝၼ်းတီႈ 19/9/2015 ။ ၵူၼ်းၸွမ်းသူင်ႇၶၢပ်ႈတူဝ် မီး 2400 ပၢႆ ။ ၵူၼ်းသိုၵ်းၼႃႈလိၼ်ၶိုၵ်ႉတွၼ်းမၢႆ 4 ၸွမ်းသူင်ႇ 160 ၵေႃႉ ၊ ပႃးတင်း တပ်ႉပီႈတပ်ႉၼွင်ႉ UWSP/UWSA, RCSS/SSA, SSPP/SSA လႄႈ တူဝ်တႅၼ်း လုမ်းတိူင်းသိုၵ်းမၢၼ်ႈ သၢမ်ၸဵင်ႇၵဵင်းတုင် ၵျီႊဝမ်ႊ မွင်ႇမွင်ႇလေး ၵေႃႈမႃးၶဝ်ႈႁူမ်ႈၸွမ်း – ဝႃႈၼႆ ။
ယွၼ်းသူးႁႂ်ႈၸဝ်ႈမႄႈၼၢင်းဢိူၺ်ႈလွတ်ႈ ႁွတ်ႈသူႇ သုၵတိ တီႈၵတ်းယဵၼ်သေၵမ်းၶႃႈ ။


text:
ၾႆးမႆႈဝိႁၢရ် ဝၢၼ်ႈၼွင်မိူင်း ၸႄႈဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ လုၵွႆပႅတ်ႈတင်းလၢင်၊ ၵူၺ်းၵႃႈလွင်ႈမၢတ်ႇၸဵပ်းတႄႉဢမ်ႇမီး ဝႃႈၼႆ။
ဝၼ်းတီႈ 10/4/2017 (မိူဝ်ႈၼႆႉ) ယၢမ်း 7 မူင်းၶိုင်ႈၵၢင်ၼႂ်ၼၼ်ႉ ၾႆးမႆႈဝိႁၢရ် ဝၢၼ်ႈၼွင်မိူင်း၊ ဢိူင်ႇလူင်မူင်ႈ ဢၼ်မီးတၢင်းဢွၵ်ႇ ၸႄႈဝဵင်းတၢင်ႉယၢၼ်ႉ။ လွင်ႈဢၼ်ၾႆးမႆႈၼၼ်ႉ ယွၼ်ႉပိူဝ်ႈၶႅပ်းတၢၵ်ႇလႅတ်ႇၼၼ်ႉ သွတ်ႉ ဝႃႈၼႆ။ ၵူၺ်းၵႃႈ ၸဝ်ႈသင်ၶၸဝ်ႈတႄႉဢမ်ႇလႆႈမီး လွင်ႈမၢတ်ႇၸဵပ်းသင်။
ဝိႁၢရ်လင်ၼႆႉ မီးဢႃယုမွၵ်ႈ 30 ပီ၊ ဢဝ်မႆႉပႅၼ်ႈ မႆႉပႅၵ်ႇသေႁဵတ်းဝႆႉ။ ၼႂ်းဝိႁၢရ်ၼႆႉ မီးၸဝ်ႈသြုႇ 1တူၼ်၊ ၸဝ်ႈသင်ႇၶဢွၼ်ႇ 14တူၼ်။


text:
ပၢင်ပိုတ်ႇႁူင်းႁဵၼ်းၸိူဝ်ႉၸၢတ်ႈတႆး (ၸၼ်ႉၵၢင်) လႄႈ ပၢင်လိုဝ်ႈၵၢၼ်သွၼ်လိၵ်ႈဢင်းၵိတ်ႉ (ၸုပ်ႈသွင်)၊ တီႈၼွင်ပိင်ဢွၼ်ႇ ၸႄႈဝဵင်းၵျွၵ်ႉမႄး၊ မီးသင်ၶၸဝ်ႈလႄႈ ပေႃႈမႄႈၵူၼ်းမိူင်း ၶဝ်ႈႁူမ်ႈပၢၵ်ႇပၢႆ။
မိူဝ်ႈဝၼ်းတီႈ 03/06/2017 တီႈဝတ်ႉၸေႇယသုၶ တီႈၼွင်ပိင်ဢွၼ်ႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇၼၼ်ႉ ၸုမ်း TKO (Tai Kids Organization) ဢွၼ်ႁူဝ်ၼမ်းၼႃႈသေ ၸတ်းႁဵတ်းပဵၼ် ပၢင်ၵႅဝ်ႈပိုတ်ႇၽုၺ်ႇ ႁူင်းႁဵၼ်း ၸိူဝ်ႉၸၢတ်ႈတႆး (ၸၼ်ႉၵၢင်) လႄႈ ႁူမ်ႈၵိုၵ်းပၢင်လိုဝ်ႈ ၵၢၼ်သွၼ်လိၵ်ႈဢင်းၵိတ်ႉ (ဢိင်းၵလဵတ်ႈ) ၶၢဝ်းတၢင်း 5 လိူၼ် (ၸုပ်ႈ 2)၊ မီးဢဵၼ်ႁႅင်းၵူၼ်းဝၢၼ်ႈၵူၼ်းမိူင်း တၵ်ႉၵႃႇသတ်ႉထႃး ၶဝ်ႈႁူမ်ႈတင်းမူတ်း 96 ၵေႃႉ၊ ႁူမ်ႈတင်းသင်ၶၸဝ်ႈ တင်းမူတ်းမီး 100 ပၢႆ-ၼႆယဝ်ႉ။
ၸဝ်ႈတူၼ်ၶူးသေႇၵိင်ႇတ ၸဝ်ႈၵွၼ်းဝတ်ႉၼွင်ပိင်ဢွၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- “ပၢင်သွၼ်လိၵ်ႈဢင်းၵိတ်ႉၼႆႉ တႄႇပိုတ်ႇမႃးမိူဝ်ႈလိူၼ်ၵျႅၼ်ႊၼိဝ်ႊရီႊ တေႃႇထိုင်လိူၼ်မေႊသဵင်ႈ၊ ၶၢဝ်းတၢင်း 5 လိူၼ်၊ လုၵ်ႈႁဵၼ်းၸိူဝ်းမႃးၶိုၼ်ႈႁဵၼ်းဢဝ်ပွၵ်ႈၵမ်းၼႆႉ တင်းမူတ်းမီး 17 ၵေႃႉ၊ ဢဝ်လိၵ်ႈဢင်းၵိတ်ႉ ပဵၼ်လၵ်းသုတ်ႇပိူင်လူင် ၵၢၼ်ႁဵၼ်းၵၢၼ်သွၼ်။ ပူင်သွၼ်ပၼ်ၵၢၼ်ပူၵ်းပွင်ၵူၼ်းၼုမ်ႇ၊ ၽိူမ်ႉထႅမ်ပၼ်ၼမ်ႉၵတ်ႉၵူၼ်းၼုမ်ႇ၊ ၵၢၼ်ႁဵၼ်းၵၢၼ်သွၼ်ၼႆႉ မီးၵူႈပၢႆးပၢႆး”- ဝႃႈၼႆ။
ပၢင်သွၼ်ဢင်းၵိတ်ႉ ဢၼ်ပိုတ်ႇဝႆႉတီႈႁူင်းႁဵၼ်း TKO (Tai Kids Organization) ၾၢႆႇပူၵ်းပွင်ၼမ်ႉၵတ်ႉ ၵူၼ်းၼုမ်ႇၼႆႉ ၼိုင်ႈၶူပ်ႇပီ ပိုတ်ႇႁပ်ႉလုၵ်ႈႁဵၼ်းၼိုင်ႈၸုပ်ႈ၊ ၵၢၼ်သွၼ်ႁဵၼ်းမီးၶၢဝ်းတၢင်း 5 လိူၼ်၊ ပေႃးႁႃႈလိူၼ်ယဝ်ႉၵႂႃႇ ယင်ႉလိုဝ်ႈၶၢဝ်းတၢင်း 2 လိူၼ်၊ ပေႃးယဝ်ႉႁႃႈလိူၼ် ပိုတ်ႇသွၼ်ႁဵၼ်းၶိုၼ်း-ၼႆယဝ်ႉ။
ႁူင်းႁဵၼ်းၸိူဝ်ႉၸၢတ်ႈတႆး (ၸၼ်ႉၵၢင်) ဢၼ်တေပိုတ်ႇၶိုၼ်းပီၼႆႉ တေႁပ်ႉလုၵ်ႈႁဵၼ်းဢႃယု 5-6 ၶူပ်ႇၶိုၼ်ႈၼိူဝ် တေႃႇထိုင် 7 ၶူပ်ႇ။ တႄႇႁပ်ႉသဵၼ်ႈမၢႆလုၵ်ႈဢွၼ်ႇႁဵၼ်း တႃႇတေၶိုၼ်ႈႁူင်းႁဵၼ်း တႄႇလိူၼ်ၵျုၼ်ႊၼႆႉ၊ ဝၼ်းတီႈ 7-8 တေပိုတ်ႇၵၢၼ်သွၼ်ၵၢၼ်ႁဵၼ်းၵႂႃႇ-ၼႆယဝ်ႉ။
“ယိူင်းဢၢၼ်းဝႆႉဝႃႈ သင်ၸိူဝ်ႉဝႃႈယဝ်ႉတီႈႁူင်းႁဵၼ်းၸၼ်ႉၵၢင် တီႈဝတ်ႉၸေႇယသုၶ ဝၢၼ်ႈၼွင်ပိင်ဢွၼ်ႇၼႆႉယဝ်ႉ သင်ၶႂ်ႈႁဵၼ်းတေႃႇထႅင်ႈၸိုင် တေလႆႈၶိုၼ်းမိူဝ်းႁဵၼ်းတေႃႇထႅင်ႈ ႁူင်းႁဵၼ်းၸိူဝ်ႉၸၢတ်ႈ (ၸၼ်ႉသုင်) တီႈၼိူဝ်လွႆတႆးလႅင်း၊ သိုပ်ႇတေႃႇထိုင်ၸၼ်ႉၸွမ်။ ပိူင်ၵၢၼ်ႁဵၼ်းၵၢၼ်သွၼ် မိူၼ်ၵၼ်တင်းႁူင်းႁဵၼ်းၸိူဝ်ႉၸၢတ်ႈ ၼိူဝ်လွႆတႆးလႅင်းတင်းမူတ်း။ တေသွၼ်ႁဵၼ်းပႃးလိၵ်ႈၶႄႇ၊ ပႃးလိၵ်ႈမၢၼ်ႈ။ ၵူၺ်းၵႃႈ မိူဝ်ႈလဵဝ်ၶူးသွၼ်လိၵ်ႈၶႄႇ ပႆႇမီးလႄႈတေပႆႇပဵၼ်သွၼ်။ လိူဝ်သေၼၼ်ႉ ဢင်းၵိတ်ႉပိၼ်ႇၾၢႆႇတႆး လွင်ႈပထဝီႇ၊ ၾိင်ႈတိုၼ်းပဵၼ်၊ ပၢႆးၼပ်ႉ၊ ပိုၼ်းတႆး ၸၼ်ႉလႂ်ၸၼ်ႉၼၼ်ႉ ၸိူဝ်းၼႆႉပဵၼ်ၾၢႆႇတႆးမူတ်းမူတ်း”- ၸဝ်ႈတူၼ်ၶူးသေႇၵိင်ႇတ လၢတ်ႈ။
လိူဝ်သေၼၼ်ႉ ဢၼ်လၢၵ်ႇလၢႆးမၼ်းၸမ်း ႁူင်းႁဵၼ်းၸိူဝ်ႉၸၢတ်ႈတႆး (ၸၼ်ႉၵၢင်) တီႈဝတ်ႉၸေႇယသုၶ ဝၢၼ်ႈၼွင်ပိင်ဢွၼ်ႇ ၸႄႈဝဵင်းၵျွၵ်ႉမႄးၼႆႉ လွင်ႈၾၢႆႇပူၵ်းပွင်လုၵ်ႈဢွၼ်ႇၼၼ်ႉ တေဢဝ်ပၢႆးၸႂ်ပဵၼ်ယႂ်ႇ။ တေပူင်သွၼ်ပၼ်လုၵ်ႈႁဵၼ်းၶဝ်လွင်ႈပၢႆးၸႂ်ၵမ်ႈၼမ်၊ ဢမ်ႇၸႂ်ႈၾၢႆႇလိၵ်ႈလၢႆး ပဵၼ်ပိူင်လူင်ယႂ်ႇႁႅင်း-ၼႆယဝ်ႉ။


text:
ပၢင်လိူၵ်ႈတင်ႈသွမ်ႈ ဝၼ်းတီႈ 1 လိူၼ်ဢေႊပရိူဝ်ႊ ပီ 2017 ၼႂ်းၸႄႈဝဵင်းမိူင်းသူႈၵေႃႈ ပႃႊတီႊႁူဝ်သိူဝ် (SNLD) ၵိၼ်ၶၢတ်ႇပေႉပုၼ်ႈ၊ ပေႉတင်းသၢမ်တီႈၼင်ႈ။
ၼႂ်းၸႄႈဝဵင်းမိူင်းသူႈၼႆႉ တင်းမူတ်းမီး 5 ပႃႇတီႇၶႅင်ႇၵၼ်။ မီးပႃႇတီႇႁူဝ်သိူဝ် (SNLD) ၊ ပႃႇတီႇသိူဝ်ၽိူၵ်ႇ (SNDP) ၊ ပႃႇတီႇၼူၵ်ႉယုင်း (NLD) ၊ ပႃႇတီႇသၢင်ႇသီႈ (USDP) လႄႈ ပႃႇတီႇဝႃႉ (WLP) ၸိူဝ်းၼႆႉၶဝ်ႈၶႅင်ႇလိူၵ်ႈတင်ႈ။ ႁူဝ်ၵူၼ်းၽူႈမီးသုၼ်ႇတွတ်ႈၶႅပ်းၵၢင်ၸႂ် မီးမွၵ်ႈႁႃႈမိုၼ်ႇ။
တီႈယူႇၽွင်းတႅၼ်းသၽႃးၵူၼ်းမိူင်း ပႃႊတီႊႁူဝ်သိူဝ် ၸၢႆးဝိၼ်းဢေး (ႁွင်ႉ) ၸၢႆးထုၼ်းဢေး လႆႈၶႅပ်းၵၢင်ၸႂ် 10,216 ၶႅပ်း ၊ ပႃႇတီႇသိူဝ်ၽိူၵ်ႇလႆႈ 868 ၶႅပ်း၊ ပႃႇတီႇၼူၵ်ႉယုင်း လႆႈ 3,190 ၶႅပ်း ၊ ပႃႇတီႇသၢင်ႇသီႈ လႆႈ 3,484 ၶႅပ်း။
သၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ (1) ပႃႇတီႇႁူဝ်သိူဝ် ၸၢႆးလိၼ်းမျၢတ်ႉလႆႈ 4,764 ၶႅပ်း၊ ပႃႇတီႇသိူဝ်ၽိူၵ်ႇလႆႈ 576 ၶႅပ်း၊ ပႃႇတီႇၼူၵ်ႉယုင်းလႆႈ 2,817 ၶႅပ်း၊ ပႃႇတီႇဝႃႉ 81 ၶႅပ်း။ [သၽႃးၸႄႈမိူင်းမၢႆ(1) ၼႆႉ ၼေႃႇၽူႈတႅၼ်း ပႃႊတီႊသၢင်ႇသီႈတႄႉ လႆႈလူႉသဵင်ႈၵႂႃႇ ဢွၼ်ၼႃႈၼၼ်ႉလႄႈ ဢမ်ႇမီးၽူႈၶဝ်ႈၶႄႉ။]
သၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၵေႃႈ ပႃႊတီႊႁူဝ်သိူဝ် ၼၢင်းၵွင်ၶမ်း လႆႈ 5,753 ၶႅပ်းသေ ပေႉတၢင်ႇပႃႇတီႇဝႆႉ။ ပႃႇတီႇသိူဝ်ၽိူၵ်ႇလႆႈ 502 ၶႅပ်း၊ ပႃႇတီႇၼူၵ်ႉယုင်းလႆႈ 685 ၶႅပ်း၊ ပႃႇတီႇသၢင်ႇသီႈလႆႈ 1ယ558 ၶႅပ်း၊ ပႃႇတီႇဝႃႉလႆႈ 107 ၶႅပ်း။
ၵၢၼ်လိူၵ်ႈတင်ႈသွမ်ႈ တီႈၸႄႈဝဵင်းမိူင်းသူႈ တီႈၼင်ႈသၽႃးတင်း 3 တီႈၼႆႉ ပႃႇတီႇႁူဝ်သိူဝ် (SNLD) ဢွင်ႇပေႉတင်းမူတ်း။
ၼႂ်းၸႄႈဝဵင်းမိူင်းသူႈၼႆႉ မိူဝ်ႈပၢင်လိူၵ်ႈတင်ႈ 2015 ၼၼ်ႉ ယွၼ်ႉပိူဝ်ႈၼႃႈလိၼ်ဢမ်ႇၼိမ်သဝ်း၊ ပဵၼ်ပၢင်တိုၵ်းသိုၵ်းသိူဝ်ၼႆသေ ဢမ်ႇလႆႈၸတ်းပၢင်လိူၵ်ႈတင်ႈ၊ ၸင်ႇၶိုၼ်းလႆႈမႃးလိူၵ်ႈတင်ႈၼႂ်း ပၢင်လိူၵ်ႈတင်ႈသွမ်ႈ ပွၵ်ႈၵမ်းၼႆႉ။


text:
ၸုမ်းတူင်ႉၼိုင်တူင်ႇဝူင်းတႆး ၼႂ်းၸႄႈဝဵင်းပၢင်လူင် ႁူမ်ႈၵၼ်ၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး ၶိုၵ်ႉယႂ်ႇလူင် ပဵၼ်ပွၵ်ႈၵမ်းႁႅၵ်ႈ ဢၼ်လႆႈၸတ်းႁဵတ်း ၼႂ်းၸႄႈဝဵင်းပၢင်လူင် မီးပီႈၼွင်ႉတီႈၸမ်/ၵႆ ၶဝ်ႈႁူမ်ႈ ၼပ်ႉမိုၼ်ႇ ။
ဝၼ်းတီႈ 07/02/2017 ယၢမ်းၵၢင်ၼႂ် 09:00 မူင်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းပၢင်လူင်၊ ၸုမ်းၵူၼ်းၼုမ်ႇတႆး၊ ၸုမ်းလုၵ်ႈႁဵၼ်းၸၼ်ႉၸွမ်ပၢင်လူင် လႄႈ ပေႃႈမႄႈပီႈၼွင်ႉၵူၼ်းမိူင်း ႁူမ်ႈၵၼ် ၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး ၶိုၵ်ႉယႂ်ႇလူင် တီႈပၢင်ႇဝတ်ႉ၊ မူၺ်ႇတေႃႇ- ပိတၵၢတ်ႈ ၵိင်ႇၽႄၸႄႈဝဵင်းပၢင်လူင်၊ ၸႄႈဝဵင်းလွႆလႅမ် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း ၸတ်းႁဵတ်း ပဵၼ်ပွၵ်ႈၵမ်းႁႅၵ်ႈ။ ၼႂ်းပၢင်ၵႅဝ်ႈၼႆႉ မီးၽူႈယႂ်ႇၵူၼ်းလူင် မိူၼ်ၼင်ႇ ၽူႈၵွၼ်းၸႄႈတွၼ်ႈလွႆလႅမ်၊ ၽူႈ ၵွၼ်းၸႄႈဝဵင်းလွႆလႅမ်၊ ၵိင်ႇၽႄၸႄႈဝဵင်းပၢင်လူင်လႄႈ ႁူမ်ႈလူၺ်ႈ ၾၢႆႇႁၢပ်ႇၵၢၼ်လူင်ပွင်ၸိုင်ႈ မၢၼ်ႈ ၵူႈႁွင်ႈၵၢၼ် ၸဵမ်ၸိူဝ်းၼႆႉ ၶဝ်ႈႁူမ်ႈတင်းၼမ်လၢႆ ။
ၸၢႆးသုၼ်ယုၵ်ႉ ႁူဝ်ပဝ်ႈၵေႃပွင်ပဵၼ်ပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆးလၢတ်ႈဝႃႈ “ ပီၼႆႉ ယူႇတီႈၸုမ်းတူင်ႉၼိုင်တူင်ႇဝူင်းတႆးႁဝ်းၼႂ်းၸႄႈဝဵင်းပၢင်လူင် ႁူမ်ႈၵၼ်ၸတ်းႁဵတ်း ၼႂ်းၸႄႈဝဵင်း ပၢင်လူင် တီႈပၢင်ဝတ်ႉမူၺ်ႇတေႃႇ- ပိတၵၢတ်ႇၼႆႉ ပဵၼ်ပွၵ်ႈၵမ်းဢွၼ်တၢင်းသုတ်း၊ ယွၼ်ႉဝႃႈ ၵၢပ်ႈပၢၼ်ဝၢၼ်ႈမိူင်းလႅၵ်ႈလၢႆႈမႃး သၢႆငၢႆပၼ်မႃးယဝ်ႉလႄႈ ၸင်ႇလႆႈမႃးၸတ်းႁဵတ်းတီႈ ၼႂ်းဝဵင်း။ မိူဝ်ႈၵူႈပွၵ်ႈၼၼ်ႉ ယူႇတီႈၸုမ်းလုၵ်ႈႁဵၼ်းၸၼ်ႉၸွမ်ပၢင်လူင် ဢွၼ်ႁဵတ်းတီႈ ၼႂ်းႁူင်း ႁဵၼ်းၸၼ်ႉ ၸွမ်မႃးၵူႈပီ ဝႃႈၼႆ ။
ပီၼႆႉ ယူႇတီႈၸွမ်ၸိုင်ႈမိူင်းႁူမ်ႈတုမ် ဢူးထိၼ်ႇၵျေႃႇၵေႃႈ သူင်ႇၽိုၼ်လိၵ်ႈယုၵ်ႉယွင်ႈ ဝၼ်းၸိူဝ်ႉ ၸၢတ်ႈၸိုင်ႈတႆး ၶွပ်ႈတဵမ် 70 ပီ၊ ယူႇတီႈၽူႈၵွၼ်းၸႄႈတွၼ်ႈလွႆလႅမ် ဢူးၵူဝ်ႇၵူဝ်ႇဢွင်ႇ လူႇဢၢၼ်ႇ၊ ၽူႈၵွၼ်းၸႄႈဝဵင်းလွႆလႅမ် ဢူးသဵင်ႇတွင်းသမ်ႉ လူဢၢၼ်ႇၽိုၼ်လိၵ်ႈ ၸွမ်ၽွင်းလူင်မိူင်းတႆး တွၵ်ႊတိူဝ်ႊ ဢူးလိၼ်းထုတ်ႉ သူင်ႇပၼ်။ ၽူႈတႅၼ်းသၽႃးၸႄႈမိူင်း ဝဵင်းလွႆလႅမ် ၶဵတ်ႇလိူၵ်ႈတင်ႈ မၢႆ (2) ၼၢင်းမျႃႉထူၺ်း လူဢၢၼ်ႇ ၽိုၼ်လိၵ်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) သူင်ႇပၼ်လႄႈ ႁူဝ်ပဝ်ႈၵေႃပွင်ပဵၼ်ပၢင်ပွႆး ၸၢႆးသုၼ်ယုၵ်ႉ လူဢၢၼ်ႇ လွင်ႈပိုၼ်းပဵၼ်မႃး ဝၼ်းၸိူဝ်ႉၸၢတ်ႈၸိုင်ႈတႆး ၸဵမ်ၸိူဝ်းၼႆႉ ဝႃႈၼႆ ။
ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇတဵမ် 70 ပီ ဝဵင်းပၢင်လူင်ၼႆႉ မီးပီႈၼွင်ႉတီႈၸမ်/ၵႆ မႃးၶဝ်ႈႁူမ်ႈ တင်းၼမ်လၢႆ မိူၼ်ၼင်ႇ ဝဵင်းလၢႆးၶႃႈ၊ မိူင်းပွၼ်၊ လွႆလႅမ်လႄႈ ပၢင်လူင် ၸဵမ်ၸိူဝ်း ၼႆႉ။ ၼွၵ်ႈလိူဝ်ၼၼ်ႉ တီႈပၢင်ပွႆးသမ်ႉ တေမီးပၢင်လဵၼ်ႈတၢင်းလဵၼ်ႈ၊ ႁွင်ႉၽဵင်းၵႂၢမ်းလႄႈ တၢင်းၵႃးတႆး လဝ်ႇမူၼ်ႈပၼ် ၸဵမ်ၸိူဝ်းၼႆႉ ဝႃႈၼႆ ။
ၼွၵ်ႈလိူဝ်ၼၼ်ႉ ၼႂ်းမိူင်းတႆး လၢႆလၢႆတီႈၵေႃႈ ၸတ်းႁဵတ်းပဵၼ်ဢၼ်ယႂ်ႇလူင် မိူၼ်ၼင်ႇ ဝဵင်းမူႇၸေႊ၊ ငဝ်ႈငုၼ်းဝၢၼ်ႈႁႆး SSPP/SSA ၊ ၼမ်ႉၶမ်း၊ ၵျွၵ်ႉမႄး၊ သႅၼ်ဝီ၊ တၢင်ႉယၢၼ်း၊ သီႇပေႃႉ၊ ပၢင်လွင်း၊ ၵေးသီး၊ ၶူဝ်လမ်၊ မိူင်းၼၢႆး၊ ဝဵင်းလိူဝ်ႇ၊ ငဝ်ႈငုၼ်းလွႆတႆးလႅင်းလႄႈ ဢိၵ်ႇထႅင်ႈ လၢႆလၢႆ ၸႄႈဝဵင်း ။
မိူဝ်ႈ 1947 လိူၼ် February ဝၼ်းတီႈ 11 ၵွၼ်ႇၼႃႈတေလူင်းလၢႆးမိုဝ်းလိၵ်ႈႁူမ်ႈမၢႆ ပၢင်လူင်ၼၼ်ႉ ၸဝ်ႈၶုၼ်ပၢၼ်းၸိင်ႇ ၸဝ်ႈၾႃႉၼမ်ႉသၼ်ႇ ႁူဝ်ပဝ်ႈၶွင်သီႇၸိုင်ႈတႆး လူင်းလၢႆးမိုဝ်းမၵ်းမၼ်ႈပိုၼ် ၽၢဝ်ႇ 3 ပိူင် – (1) ၾႅပ်ႉၿိဝ်ႊရီႊ 7 ဝၼ်း၊ ဝၼ်းၸိူဝ်ႉၸၢတ်ႈၸိုင်ႈတႆး၊ (2) လိူင်ၶဵဝ်လႅင် ၼႂ်းၵၢင်ဝူင်း လိူၼ် မၵ်းမၼ်ႈတုင်းၸိူဝ်ႉၸၢတ်ႈ ႁိုဝ် ဢလၢမ်ႇတႆး ၸွမ်ပိဝ်တႆး။ (3) ၽဵင်းၵႂၢမ်းၶိူဝ်းႁဝ်း ၶိူဝ်းရႃႇၸႃႇ ႁႂ်ႈပဵၼ်ၵႂၢမ်းတင်ႇတုင်းၸၢတ်ႈ(ႁိုဝ်) ၵႂၢမ်းၸိူဝ်ႉၸၢတ်ႈ။


text:
ၶၢဝ်ႇယႃႈမဝ်းၵမ်
ပလိၵ်ႈမၢၼ်ႈ ဝဵင်းပၢင်လူင် ပွႆႇပၼ်ၵူၼ်းသူႇသမ်းၵိၼ် ယႃႈမဝ်းၵမ်
- Details
- Created on 11 September 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉ ဝဵင်းပၢင်လူင် ယွၼ်းတၢင်းႁူမ်ႈမိုဝ်း ႁႂ်ႈၽၢႆႇ ပလိၵ်ႈမၢၼ်ႈ ၵႂႃႇၸွႆႈၵူတ်ႇထတ်း ၵူၼ်းသူႇသမ်းၵိၼ် ယႃႈမဝ်းၵမ် တီႈႁိမ်းဝၢၼ်ႈမူင်ႈ ဢိူင်ႇဝၢၼ်ႈမူင်ႈ ၸႄႈဝဵင်းပၢင်လူင် ၸႄႈတွၼ်ႈလွႆလႅမ်သေ တီႉၺွပ်းလႆႈ ၵူၼ်းသူႇသမ်း ၵိၼ်ယႃႈမဝ်းၵမ် 14 ၵေႃႉ ယႃႈမ မိၵ်ႈ WY 20 မဵတ်ႉ ဝႃႈၼႆ။
တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ်
- Details
- Created on 11 September 2017
- Written by တႆးလွတ်ႈလႅဝ်း
ၸွမ်းၼင်ႇပေႃႈမႄႈပီႈၼွင်ႉ ၵူၼ်းမိူင်းပွင်ႇၶၢဝ်ႇ ၸူးပၼ်တီႈ ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်း ၸိုင်ႈတႆး RCSS/SSA ႁႂ်ႈလႆႈၵႂႃႇ ၵူတ်ႇထတ်းပၼ် ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်းဢိူင်ႇႁူဝ်ၼွင် ၸႄႈဝဵင်းၶူဝ်လမ် မိူင်းတႆးပွတ်းၸၢၼ်းၼႆသေ ၵူတ်ႇထတ်း တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် 1 ၵေႃႉ ၼႆယဝ်ႉ။
ၵူၼ်းမိူင်း ဝၢၼ်ႈမိူင်းဝုၺ်း တီႉၺွပ်းလႆႈၵူၼ်းၵဵဝ်ႇၶွင်ႈယႃႈမဝ်းၵမ် 8 ၵေႃႉ ပႃးသိုၵ်းပလွင်ႈ TNLA 7 ၵေႃႉ
- Details
- Created on 31 August 2017
- Written by တႆးလွတ်ႈလႅဝ်း
ပေႃႈမႄႈၵူၼ်းမိူင်း ဝၢၼ်ႈမိူင်းဝုၺ်း ဢိူင်ႇမိူင်းဝုၺ်း ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ႁူမ်ႈၵၼ်ၵူတ်ႇထတ်း ၵူၼ်းၵဵဝ်ႇၶွင်ႈယႃႈမဝ်းၵမ် တီႈၼႂ်းဝၢၼ်ႈမိူင်းဝုၺ်းသေ တီႉၺွပ်းလႆႈ ၵူၼ်းသူႇ သမ်းၵိၼ် ယႃႈမဝ်းၵမ် 8 ၵေႃႉ ဝႃႈၼႆ။
တၢင်းၽိတ်းၵူၼ်းသူႇသမ်းယႃႈမဝ်းၵမ် လုၵ်ႉတီႈ တၢမ်ႇၶွၵ်ႈ လႅၵ်ႈပဵၼ် တၢမ်ႇတူင်ႇဝူင်းၵူၼ်း
- Details
- Created on 18 August 2017
- Written by တႆးလွတ်ႈလႅဝ်း
ယူႇတီႈၵၢၼ်လႅၵ်ႈလၢႆႈ မႄးတိုတ်ႉၸၼ် ၶဵၼ်ႇတႅမ်ႈမၢႆမီႈမႂ်ႇ ၵဵဝ်ႇၵပ်းလွင်ႈယႃႈမဝ်းၵမ် လႄႈ ယႃႈဢၼ်ၸၢင်ႈ ႁဵတ်းႁႂ်ႈ ၸႂ်လႅၵ်ႈလၢႆႈ ၼၼ်ႉသေ သၽႃးၸိူဝ်ႉၸၢတ်ႈ လႆႈတႅပ်းတတ်း မၵ်းမၼ်ႈၵႂႃႇဝႃႈ မၢႆမီႈတႃႇၽူႈၸိူဝ်း သူႇသမ်းၸႂ်ႉၵိၼ် ယႃႈမဝ်းၵမ်ၶဝ်ၼၼ်ႉ လုၵ်ႉတီႈတၢင်းၽိတ်း တၢမ်ႇၶွၵ်ႈသေ မႄးလႅၵ်ႈလၢႆႈပဵၼ်ၵႂႃႇ တၢမ်ႇတူင်ႇဝူင်းၵူၼ်းယဝ်ႉ ဝႃႈၼႆ။
တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းသူႇသမ်းၵိၼ်ယႃႈမဝ်းၵမ် တီႈမိူင်းၼၢႆး
- Details
- Created on 09 August 2017
- Written by တႆးလွတ်ႈလႅဝ်း
ၸွမ်းၼင်ႇပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ပွင်ႇၶၢဝ်ႇမႃးၼၼ်ႉသေ ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA ၶဝ်ႈတီႉၺွပ်း ၵူၼ်းသူႇသမ်းၵိၼ် ယႃႈမဝ်းၵမ် တီႈၼႂ်းဝၢၼ်ႈ ၵုင်းမၢၵ်ႇၸီႇလီႇ ဢိူင်ႇမႆႉႁႆး ၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း။
More Articles...
- တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်း ဝၢၼ်ႈၵုၼ်ၼႃး
- ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ၶဝ်ႈၵူတ်ႇထတ်း တီႉၺွပ်းၵူၼ်းၵဵဝ်ႇၶွင်ႈ ယႃႈမဝ်းၵမ် တီႈမိူင်းၵိုင်
- ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ် တီႈလၢႆးၶႃႈ လႄႈ မိူင်းၼၢႆး
- တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵႃႉၶၢႆ ယႃႈမဝ်းၵမ် လၢႆလၢႆၼႃႈတီႈ
- ၽူႈမီးပုၼ်ႈၽွၼ်း ၼႃႈလိၼ်သိုၵ်း 701 (RCSS) တီႉၺွပ်းၵူၼ်းသူႇသမ်းၵိၼ် ၵႃႉၶၢႆယႃႈမဝ်းၵမ်
- ၵူၼ်းမိူင်း လႄႈ ပျီႇတူႉၸိတ်ႉ လႃးႁူႇ ႁူမ်ႈၵၼ်တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် တီႈၼႂ်းဝဵင်းမိူင်းၵိုင်
- ၵူၼ်းမိူင်းယွင်ႇယႃႈမ ထိုင်တီႈဢမ်ႇႁူႉၸၵ်းၶိုၼ်းတူဝ်ၵဝ်ႇ
- ပလိၵ်ႈမၢၼ်ႈ တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈၽိၼ်ႇၽိူၵ်ႇ
- တပ်ႉသိုၵ်းၸိုင်ႈတႆး (RCSS/SSA) ၸွပ်ႇသွၵ်ႈတီႉၺွပ်းလႆႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 8 ၵေႃႉ


text:
ၶၢဝ်ႇယႃႈမဝ်းၵမ်
ၵူၼ်းမိူင်း လႄႈ ပျီႇတူႉၸိတ်ႉ လႃးႁူႇ ႁူမ်ႈၵၼ်တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- Details
- Created on 01 August 2017
- Written by တႆးလွတ်ႈလႅဝ်း
ၵူၼ်းမိူင်း လႄႈ ပျီႇတူႉၸိတ်ႉ လႃႇႁူႇ ႁူမ်ႈၵၼ် ၸွပ်ႇသွၵ်ႈတီႉၺွပ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်းဝၢၼ်ႈၸိင်း ဢိူင်ႇဝၢၼ်ႈၸိင်း ၸႄႈဝဵင်းမိူင်းၼွင် ၸႄႈတွၼ်ႈလွႆလႅမ် မိူင်းတႆး ပွတ်းၸၢၼ်း ၊ တီႉၺွပ်းလႆႈၵူၼ်းၵိၼ်ယႃႈမဝ်းၵမ် 15 ၵေႃႉဝႃႈၼႆ။
တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် တီႈၼႂ်းဝဵင်းမိူင်းၵိုင်
- Details
- Created on 28 July 2017
- Written by တႆးလွတ်ႈလႅဝ်း
ၸွမ်းၼင်ႇပေႃႈမႄႈၵူၼ်းမိူင်း ပွင်ႇၶၢဝ်ႇၸူး ၽူႈမီးပုၼ်ႈၽွၼ်း ၽၢႆႇဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ႁႂ်ႈၵႂႃႇတီႉၺွပ်းပၼ် ၵူၼ်းၵႃႉၶၢႆ ယႃႈမဝ်းၵမ် တီႈၼႂ်းပွၵ်ႉ 6 (လွႆမေႃႇ) ဝဵင်းမိူင်းၵိုင် ၸႄႈတွၼ်ႈလွႆလႅမ် မိူင်းတႆးပွတ်းၸၢၼ်း။
ၵူၼ်းမိူင်းယွင်ႇယႃႈမ ထိုင်တီႈဢမ်ႇႁူႉၸၵ်းၶိုၼ်းတူဝ်ၵဝ်ႇ
- Details
- Created on 27 July 2017
- Written by တႆးလွတ်ႈလႅဝ်း
မိူဝ်ႈဝၼ်းထီႉ 15 July 2017 ၵူၼ်းမိူင်းၼႂ်းဝဵင်းမိူင်းၵိုင် 1 ၵေႃႉ ယွင်ႇယႃႈမသေ ထိုင်တီႈပေႃး ဢမ်ႇႁူႉၸၵ်းၶိုၼ်းတူဝ်ၵဝ်ႇ လႄႈ ပေႃႉထုပ်ႉၶူဝ်းၶွင် ၼႂ်းႁိူၼ်းယေးလႅဝ်သေ ဢမ်ႇၵႃး ဢဝ်လႅဝ်းလမ်း ၽၼ်း ၵူၼ်းၼႂ်းပွၵ်ႉၶိုၼ်းဝႃႈၼႆ။
ပလိၵ်ႈမၢၼ်ႈ တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈၽိၼ်ႇၽိူၵ်ႇ
- Details
- Created on 25 July 2017
- Written by တႆးလွတ်ႈလႅဝ်း
မိူဝ်ႈဝႃးဝၼ်းထီႉ 24 July 2017 ယၢမ်းဝၢႆးဝၼ်း 13:00 မူင်းပၢႆၼၼ်ႉ ပလိၵ်ႈမၢၼ်ႈ တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈၽိၼ်ႇၽိူၵ်ႇ တင်းၼမ် တီႈၼိူဝ်ၶူဝ်ၼမ်ႉၶူင်း (ၶူဝ်တႃႈသၢင်း) ၸႄႈဝဵင်း မိူင်းပၼ်ႇ။
တပ်ႉသိုၵ်းၸိုင်ႈတႆး (RCSS/SSA) ၸွပ်ႇသွၵ်ႈတီႉၺွပ်းလႆႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 8 ၵေႃႉ
- Details
- Created on 03 July 2017
- Written by တႆးလွတ်ႈလႅဝ်း
ၸဝ်ႈၼႃႈတီႈတပ်ႉဢုပ်ႉပိူင်ႇ 701 ၽၢႆႇတႂ်ႈၵုမ်းၵမ် ၶွင်ႇသီႇ ဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ထုင်ႉမၢဝ်း တူင်ႉၼိုင် ၸွပ်ႇသွၵ်ႈ တီႉၺွပ်းလႆႈ ယႃႈမဝ်းၵမ် တင်းၼမ် ၸဵမ်တင်းၵူၼ်းၶၢႆ ၵူၼ်းသူႇသမ်းၵိၼ် ႁူမ်ႈ 8 ၵေႃႉ။
More Articles...
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- RCSS ၸတ်းဝၼ်းသၢၼ်ၶတ်း ယႃႈမဝ်းၵမ် တီႈလွႆတႆးလႅင်းသေ ၸတ်းပၢင်ၽဝ်ယႃႈမဝ်းၵမ် တီႈၼႂ်းမိူင်း
- တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈမဝ်းၵမ် တင်းၼမ်
- KIO/KIA ပၼ်တၢမ်ႇတၢႆ လႄႈ တၢမ်ႇထွင်ႇ ၵူၼ်းမိူင်းသွင်ၵေႃႉ ဢၼ်ယိုဝ်းၸုမ်းၽဵဝ်ႈမူၺ်ႉယႃႈ
- တပ်ႉသိုၵ်းၸိုင်ႈတႆး (RCSS/SSA) လႄႈ ပေႃႈမႄႈၵူၼ်းမိူင်း ႁဵတ်းပၢင်ၵုမ် ၵဵဝ်ႇလူၺ်ႈလွင်ႈ ၽေးၶဵၼ်လူင် ယႃႈမဝ်းၵမ်
- RCSS/SSA တိၺွပ်းလႆႈ ၵူၼ်းၵႃႉၶၢႆ/သူႇၵိၼ်ယႃႈ 3-ၵေႃႉ တီႈၵျွၵ်းမႄး
- ၵူၼ်းယွင်ႇမဝ်း ယႃႈမဝ်းၵမ် ႁႅမ်ၵူၼ်းတၢႆထင်တီႈ ၸႄႈဝဵင်းၵဵင်းတုင်
- RCSS/SSA တီႉၺွပ်းလႆႈၵူၼ်းသူႇသမ်းၵိၼ်ယႃႈမဝ်းၵမ် တီႈၸႄႈဝဵင်းၵဵင်းတွင်း
- တပ်ႉသိုၵ်းၸိုင်ႈတႆး တီႉၺွပ်းလႆႈၵူၼ်းသူႇ သမ်းၵိၼ်ယႃႈမဝ်းၵမ်


text:
ၼႂ်းဝၢၼ်ႈမိူင်းလႄႈသင် ၼႂ်းၵၢၼ်သိုၵ်းလႄႈ သင် ….. ယူႇတီးတူင်ႇဝူင်းလႄႈသင် ယူႇတီႈၵၢၼ် သႃသႃၼႃ သင်ႇသွၼ်လႄႈသင် ႁဝ်းဝႃး လူဝ်ႇဝႆႉလမ်ႇလွင်ႇ။ ထုၵ်ႇလႆႈ ပိုတ်ႇတၢင်း၊ ထုၵ်ႇလႆႈဢဝ်တိုဝ်ႉတၢင်း ႁဵင်းဢဝ် ၵူႈသမ်ႇၵူႈပိူင်။ ပေႃးတၢင်းႁူႉသုင်မႃးၵေႃႈ ၼၢင်းယိင်းႁဝ်းၵေႃးတေမီးမႃး ၼမ်ႉၵတ်ႉၼၼ်ႉၼႃႇ။ ပေႃးႁဝ်း လႆႈ ပူၵ်းပွင်မႃးၸဵမ်လဵၵ်ႉ ၵေႃႈ ၼႂ်းၵၢၼ်ၸိူဝ်ႉၸၢတ်ႈလႄႈသင် ၵၢၼ်မိူင်းလႄႈသင် တေမီး မႃးၼမ်ႉၵတ်ႉဢိူဝ်ႈ။
မိူဝ်းလဵဝ်ၵေႃး ၼင်ႇႁိုဝ်ၵၢၼ်မိူင်း တေလႅၵ်ႈလၢႆႈ ၼၢင်းယိင်းၵေႃႈ ၶဝ်ႈပႃးတူင်ႉၼိုင်မႃး တင်းၼမ်။ ၼၢင်းယိင်းၼႆႉ ၸဵမ်မိူဝ်ႈ တႄႇၵၼ်လုၵ်ႉၽိုၼ်ႉ မႃး ၼၢင်းယိင်း ၵေႃႈ ၶဝ်ႈပႃးႁဵတ်းသင်ႈတၢင်းၼမ်လူး။ မိူဝ်ႈလဵဝ်ၼႆႉ ႁၢၼ်ထိုင်ဝႃး ၼၢင်းယိင်း ႁဝ်းၵေႃး တူင်ႉတိုၼ်ႇမႃးၼမ်တႄႉတႄႉ၊ၸုမ်းၼၢင်းယိင်းၵေႃႈ မီးၵူႈဝၢၼ်ႈ ၵူႈမိူင်းမႃးယဝ်ႉ ၼႂ်းၾိင်ႈငႄႈ၊ လိၵ်ႈလၢႆး၊ ၵၢၼ်ဝၢၼ်ႈ၊ ၵၢၼ်မိူင်း၊ လႆႈႁၢၼ်ၶဝ်းမႃး တူင်ႉၼိုင် မႃးၼမ်ယူႇ။
ၶႂ်းပၼ်ႁဵင်းၸႂ်ထိုင် ၼၢင်းယိင်းတႆးႁဝ်းၵူႈၵေႃႉတႄႉ …. ၼၢင်းယိင်းႁဝ်းၼႆႉ ပိတ်ႉႁူႉ ပိတ်ႉတႃသေ ယူႇမိူင်မိူဝ်းၵူးပွၵ်ႈဢမ်ႇၸႂ်းယဝ်ႉ ႁဝ်းလူဝ်ႇတူင်ႉတိုၼ်ႇ ႁဝ်းလူဝ်ႇလဵပ်ႈႁဵင်း ႁဝ်းလူဝ်ႇၶတ်းၸႂ်ႁႂ်ႈၶိုတ်းတင်းပိူၼ်ႈ ၸၢၼ်ႉၵမ်ႇၾႃႇ ႁဝ်းထုၵ်ႇလႆႈႁဵၼ်းႁႃတၢင်းႁူႉ ႁႂ်းလႆႈၶဝ်ႈႁူမ်ႈႁဵတ်းသၢင်ႈပႃး ၶဝ်ႈႁူမ်ႈတဵပ်းတတ်းလႆႈပႃး ၼႂ်းၵၢၼ်ၸိူဝ်ႉၸၢတ်ႈ ဝၢၼ်ႈမိူင်းႁဝ်း ၼၼ်ႉယဝ်ႉ ….
တွင်ႈထၢမ်ဝႆႉ – မႄႈၶူးႁၢၼ်ၼူၼ်း
တီႈၵိူဝ်းၵုမ်ၸုမ်းၼၢင်းယိင်းတႆး SWAN


text:
ၶူးမေႃလိၵ်ႈတႆး ၸဝ်ႈပၢႆးမွၼ်းလူင်လိၵ်ႈလၢႆးတႆး လုင်းတၢင်းၵႄး ဢႃယု 94 ပီ လူႉသဵင်ႈသုတ်းမုၼ်တီႈ ႁိူၼ်းမၼ်းၸဝ်ႈ တိူၵ်ႈယႃႈယႃဝူင်းဝၼ်း ပွၵ်ႉမဵဝ်ႉမ ဝဵင်းတူၼ်ႈတီး။
Photo : Social Media
လုင်းတၢင်းၵႄး လူႉသဵင်ႈသုတ်းမုၼ် မိူဝ်ႈ ဝၼ်းတီႈ 09/05/2017 ယၢမ်းၵၢင်ၼႂ် 09:30 မူင်း လူၺ်ႈ တၢင်းပဵၼ်ၵူၼ်းထဝ်ႈ။
လုင်းတၢၼ်းၵႄးၼႆႉ ပဵၼ်လုၵ်ႈၸၢႆး လုင်းယွတ်ႈငိုၼ်းလႄႈ ပႃႈသွႆႈသႅင် ပွၵ်ႉႁူဝ်ၼွင် ဝဵင်းၼမ်ႉၶမ်း။ ၸိုဝ်ႈမိူဝ်ႈလဵၵ်ႉပဵၼ်ၸၢႆးယီႈ ၵိူတ်ႈမိူဝ်ႈပီ 1924 လိူၼ်ၵျူႊလၢႆႊ ဝၼ်းတီႈ 13။ လုင်းတၢၼ်းၵႄးၼႆႉ လႆႈႁဵၼ်းပၢႆးပၺ်ၺႃလေႃးၵုတ်ႈသေ တႄႇၼႃႈႁိူၼ်းတင်းပႃႈသွႆႈသႅင်ၶွင်ႇ(ႁွင်ႉပႃႈၼၢင်းတၢင်းၵႄး) မီးလုၵ်ႈၸၢႆး 6 ၵေႃႉ လႄႈ လုၵ်ႈယိင်း 1 ၵေႃႉ။ ပႃႈၼၢင်းတၢင်းၵႄးတႄႉ လႆႈလူႉသဵင်ႈသုတ်းမုၼ်ၵႂႃႇ လႆႈ2-3 ပီ ယဝ်ႉ။
လုင်းတၢင်းၵႄးၼႆႉ တႅမ်ႈလိၵ်ႈလၢႆးပၢႆပေႇတႆးမႃး ၸဵမ်မိူဝ်ႈပီ 1950 တေႃႇထိုင် 2008 ၼပ်ႉႁူဝ်ပၢၵ်ႇပပ်ႉ။ ပီ 1954 လႆႈၶဝ်ႈၶႅင်ႇပၢင်ပွႆး တႅမ်ႈလိၵ်ႈ လႅၵ်ႈလၢႆႈလွင်ႈႁူႉတၢင်းႁၼ်လႄႈ လွင်ႈယဵၼ်ႇငႄႈ ဢၼ်ၸုမ်း ၸၼ်ႉၸွမ်တႃႈၵုင်ႈဢွၼ်ႁူဝ်ၸတ်းႁဵတ်းတီႈ ဝဵင်းသီႇပေႃႉၼၼ်ႉ လႆႈသူးတီႈၼိုင်ႈ။ 1987 လုင်းတၢင်းၵႄး ၶဝ်ႈၼႂ်းၸုမ်းမေႃယႃဢၽိထမ်ႇမႃႇ တွင်ႇတႃႇ တေႃႇထိုင် 1992 ။ ဝၢႆးၼၼ်ႉ ၶၢႆႉၶဝ်ႈ ၼႂ်းၸုမ်းမေႃယႃပိုၼ်ႉမိူင်း ဢၼ်လူင်ပွင်ၸိုင်ႈမၢၼ်ႈၶွတ်ႇၽွတ်ႈဝႆႉ။ ၵႆႉၵႆႉၵႂႃႇလူႇတၢၼ်းယႃႈယႃ၊ ၼႄယႃႈယႃတီႈပွႆးဝဵင်းလိူဝ်ႇ၊ ဝဵင်းတႃႈၵုင်ႈ။
Photo : Social Media
ပီ 1999 မေႃသွၼ်လူင်ၸၼ်ႉၸွမ် တီႈတူဝ်ႇၵျူဝ်ႇ မိူင်းၵျႃႇပၢၼ်ႇ ၽိတ်ႈမွၵ်ႇလုင်းတၢၼ်းၵႄး ၵႂႃႇသွၼ်ပၼ်လိၵ်ႈတႆးတႃႇၶၢဝ်းတၢင်းသၢမ်လိူၼ် ၼႆယဝ်ႉ။
မိူဝ်ႈပီ 2000 တဵမ် ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၵုင်ႈ ယုၵ်ႉယွင်ႈပၼ်သူး ရႅၵ်ႉၶိတ ၵေႃးဝိတ။ ပီ 2004 ၵေႃလိၵ်ႈလၢႆး ဝဵင်းမူႇၸေႊ ယုၵ်ႇယွင်ႈပၼ်သူး ၸဝ်ႈသိူဝ်ၶၢၼ်ႇၾႃႉ။ထိုင်မႃး ပီ 2008 သမ်ႉ မိူဝ်ႈပီၵွၼ်းၶမ်း ပရိယတ်ႉတိသတ်ႉ ထမပႃႇလ ၵႅၼ်ႇၸဝ်ႈၸိုင်ႈတႆး တီႈဝဵင်းပၢင်လူင်ၼၼ်ႉ ယုၵ်ႉယွင်ႈ လုင်းတၢင်းၵႄး ပဵၼ်ၸဝ်ႈၶူးမေႃ ဝႃႈၼႆ။
လွင်ႈပူၼ်ႉၶၢပ်ႈတူဝ်ႈႁွပ်ႇႁူဝ်ၶဝ်ႈႁဵဝ် တေပူၼ်ႉဝၼ်းလႂ်၊ တီႈလႂ်ပႆႇတႅပ်းတတ်း ဝႃႈၼႆ။


text:
ၸုမ်းတူင်ႉၼိုင်ၾၢႆႇႁႅင်းၵၢၼ်ယၢၼ်မိူင်း ၸတ်းႁဵတ်းဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ ယိူင်းဢၢၼ်း ပိူဝ်ႈႁႂ်ႈႁႅင်းၵၢၼ်ယၢၼ်မိူင်းမီးသုၼ်ႇလႆႈၽဵင်ႇပဵင်း ။
ဝၼ်းတီႈ 18/12/2015 ဢိင်ၼိူဝ်ပဵၼ်ဝၼ်း ႁႅင်းၵၢၼ်ယၢၼ်မိူင်းလုမ်ႈၾႃႉ (International Migrant Day ) ၸုမ်းတူင်ႉၼိုင်ၾၢႆႇႁႅင်းၵၢၼ်ယၢၼ်မိူင်း မိူၼ်ၼင်ႇ ၸုမ်းၶူင်းၵၢၼ်ပၢႆးယူႇ လီလႄႈပၼ်တၢင်းႁူႉၸၢဝ်းၶိူဝ်း Map Foundation ၊ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၸုမ်းႁႅင်းၵၢၼ်ၽွမ်ႉႁူမ်ႈ WSA ၊ ႁူမ်တုမ်ႁႅင်းၵၢၼ်ယၢၼ်မိူင်း MWF ၊ မူလၼိထိ FES ၸိူဝ်းၼႆႉ ႁူမ်ႈ ၵၼ်ၸတ်းႁဵတ်း ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ မီးပီႈၼွင်ႉႁႅင်းၵၢၼ်ယၢၼ်မိူင်း မိူၼ်ၼင်ႇပီႈ ၼွင်ႉတႆး၊ထႆး၊မၢၼ်ႈၶဝ်ႈႁူမ်ႈၸမ် 200 ၵေႃႉ။ ၸတ်းႁဵတ်းတီႈ ႁူင်းႁေႃးၸၼ်ႉ ၸွမ်ၵဵင်းမႆႇ Uniserv CMU ၸိုင်ႈထႆး ။
ၼၢင်းငမ်းယဵၼ် ၸဝ်ႈၼႃႈတီႈၾၢႆႇၵပ်းသၢၼ်ႁႅင်းၵၢၼ်ယၢၼ်မိူင်း လၢတ်ႈဝႃႈ – “ ၶႂ်ႈႁႂ်ႈပီႈၼွင်ႉ ႁႅင်းၵၢၼ်ယၢၼ်မိူင်း ဢွၼ်ၵၼ်လဵပ်ႈႁဵၼ်းလွင်ႈပၵ်းပိူင်မၢႆမီႈၼမ်ၼမ် ယွၼ်ႉဝႃႈ ပၵ်းပိူင်မၢႆမီႈၼႆႉ မၼ်းဢမ်ႇၸႂ်ႈလွင်ႈၵႆတူဝ် ပေႃးႁူႉၶိုတ်းတၼ်းမၢႆမီႈၸိုင် ပိူၼ်ႈၵေႃႈတေ ဢမ်ႇၸၢင်ႈပူၼ်ႉပႅၼ် သုၼ်ႇလႆႈႁဝ်းမိူဝ်ႈၼႆႉၵေႃႈပီႈၼွင်ႉႁႅင်းၵၢၼ်တေဢုပ်ႇဢူဝ်းၵၼ်လွင်ႈဢၼ်ႁူပ်ႉထူပ်းယူႇၼႆႉသေမိူဝ်ႈၽုၵ်ႈ 19 ၼႆႉတေၵႂႃႇတၢင်ႇယိုၼ်ႈတီႈ လုမ်းၾၢႆႇဢုပ်ႉပိူင်ႇ (ศาลากลาง) ” ။
ပၼ်ႁႃပီႈၼွင်ႉႁႅင်းၵၢၼ်ယၢၼ်မိူင်း ဢၼ်ထူပ်းယူႇၵူႈပီတႄႉၵေႃႈ မိူၼ်ၼင်ႇ လွင်ႈဝတ်း ဝႂ်၊လွင်ႈ ၵႃႈႁႅင်း၊ ႁဵတ်းၵၢၼ်ဢမ်ႇလႆႈငိုၼ်း ၊လွင်ႈဝႂ်ႁပ်ႉႁွင်းပၢႆးယူႇလီ၊ လွင်ႈဝႂ်ၵိူတ်ႇလုၵ်ႈဢွၼ်ႇ၊ လွင်ႈပၢႆးပၺ် ၺႃလုၵ်ႈဢွၼ်ႇ၊ လွင်ႈၵူၼ်းထဝ်ႈဢမ်ႇမီးဝႂ်ၸိူဝ်းၼႆႉ ။
ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈ ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း (HRDF) လၢတ်ႈဝႃႈ- “ပၼ်ႁႃဢၼ်ပီႈၼွင်ႉႁႅင်းၵၢၼ်ႁူပ်ႉထူပ်းယူႇၼႆႉတႄႉၵေႃႈ ပဵၼ်ပၼ်ႁႃၵဝ်ႇၵဝ်ႇၼၼ်ႉယဝ်ႉ ပေႃးႁႂ်ႈလီၼႆ ၶႂ်ႈႁႂ်ႈပီႈၼွင်ႉႁႅင်းၵၢၼ်ဢွၼ်ၵၼ်ၶဝ်ႈႁႃမူႇၸုမ်း ပေႃးမီးပၼ်ႁႃၸိုင် တေလႆႈဢုပ်ႇ ဢူဝ်းသေၸွႆႈၵၼ်ၵႄႈလိတ်ႈပၼ်ႁႃ ႁဝ်းၵေႃႈတေမီးတီႈပိုင်ႈဢိင်ဝႃႈၼႆ” ။
ၸၢႆးဢွၼ်ၶိူဝ်း လၢတ်ႈဝႃႈ- ဢၼ်ႁဝ်းၶႃႈလႆႈမႃးၶဝ်ႈႁူမ်ႈၼႆႉပဵၼ်ဢၼ်လႆႈတၢင်းႁူႉလွင်ႈသုၼ်ႇလႆႈ သုၼ်ႇပဵၼ်ၶႃႈဢေႃႈ ပေႃးပဵၼ်လႆႈၶႂ်ႈႁႂ်ႈဢူၺ်းၵေႃႉႁဝ်းဢွၼ်ၵၼ်မႃးၶဝ်ႈႁူမ်ႈၼမ်ၼမ်ဝႃႈၼႆ ။
ႁႅင်းၵၢၼ်ၼႆႉ ၶဝ်ႈပႃးၼႂ်းၽူႈၸွႆႈပူၵ်းပွင် ပၢႆးမၢၵ်ႈမီးၼႂ်းမိူင်းၼႆသေ ၸဵမ်မိူဝ်ႈပီ 1990 ၸၢတ်ႈၸိုင်ႈ လုမ်ႈၾႃႉ လႆႈမၵ်းမၼ်ႈဝႃဝၼ်းတီႈ 18 လိူၼ်တီႊသႅမ်ႊၿိူဝ်ႊ ၼႆႉပဵၼ် ဝၼ်းႁႅင်းၵၢၼ်ယၢၼ်မိူင်း လုမ်ႈၾႃႉ (International Migrant Day ) ။ ပိူဝ်ႈႁႂ်ႈႁႅင်းၵၢၼ် ယၢၼ် မိူင်းလႆႈ ယူႇတႂ်ႈပၵ်းပိူင် မၢႆမီႈၸိုင်ႈမိူင်း လႂ်ၸိုင်ႈမိူင်း ၼၼ်ႉ ။ မိူင်းၸိုင်ႈထႆးၼႆႉၵေႃႈ ပဵၼ်မိူင်းဢၼ်မီးႁႅင်းၵၢၼ်ယၢၼ်မိူင်း ၶဝ်ႈမႃးႁဵတ်းၵၢၼ်ၼမ်တႄႉတႄႉမိူင်းၼိုင်ႈ ။


text:
လွင်ႈပိုၼ်းပဵၼ်မႃး ဝၼ်းၸိူဝ်ႉၸၢတ်ႈၸိုင်ႈတႆး လိူၼ်ၾႅပ်ႊၿိဝ်ႊရီႊ 7 ဝၼ်းၼႆႉ ဢၼ်တႅပ်းတတ်း ဢမ်ႇမီးၵွမ်ႉၵႃႈတႆးၵူၺ်း၊ တႆးမီးၼမ်သေတႃႉ ၼႂ်းၼၼ်ႉပႃးတင်းၸၢဝ်းၶိူဝ်း ၼႂ်းၸိုင်ႈတႆး မိူၼ်ၼင်ႇပဢူဝ်း၊ ၵယၢၼ်း၊ ပလွင်ႈ၊ ဝႃႉ၊ ၵူဝ်းၵၢင်ႉ၊ ထၼု ၸိူဝ်းၼႆႉ။ လွင်ႈၼႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း ၶူၼ်ႉၶႆႈၼႄတီႈ ၸုမ်းၶၢဝ်ႇၽူႈတွႆႇႁွၵ်ႈ ၸွမ်းၼင်ႇလႆႈတွင်ႈထၢမ်ဝႆႉၼင်ႇၼႆ ။
(တွၼ်ႈ 7 ၊ သိုပ်ႇမႃးတွၼ်ႈ 6)
ထၢမ်-ဝၼ်းၸိူဝ်ႉၸၢတ်ႈၸိုင်ႈတႆးၵေႃႈ ၸမ်ထိုင်မႃးယဝ်ႉ၊ ယူႇတီႈဢႃးၸၢၼ်ႁဝ်းၶႃႈသေ ၶႂ်ႈမီးၶေႃႈၵႂၢမ်း ၾၢၵ်ႇတွၼ်ႈထိုင် ပီႈၼွင်ႉၵူၼ်းမိူင်းတႆးႁဝ်းၶႃႈ ၸိူင်ႉႁိုဝ်ၽွင်ႈၶႃႈ?။
တွပ်ႇ-ပေႃးဝႃႈႁဝ်းလၢတ်ႈၶိူဝ်း ဝၼ်းတီႈ 7 လိူၼ်ၾႅပ်ႊၿိဝ်ႊရီႊၼႆ ႁဝ်းတိုၼ်းလူဝ်ႇၶႆႈၶိုၼ်းပိုၼ်းမၼ်း။ ၵဵဝ်ႇၵပ်းပိုၼ်းဢၼ်ပဵၼ်မႃးဝၼ်းတီႈ 7 လိူၼ်ၾႅပ်ႊၿိဝ်ႊရီႊၼႆႉ ၵဝ်လၢတ်ႈပိူင်ၼိုင်ႈ မႂ်းလၢတ်ႈပိူင်ၼိုင်ႈ။ ၵဵဝ်ႇၵပ်းလူၺ်ႈလွင်ႈၼႆႉ ႁဝ်းႁၼ်ထိုင်ဝႃႈ ဢမ်ႇၶႂ်ႈႁႂ်ႈမီးယဝ်ႉ။ ဢၼ်ပဵၼ်မႃးတႄႉတႄႉၼႆႉ ၼႂ်းဝၼ်းတီႈ 7 ၼႆႉ ပွတ်းၼႂ် ၽူႈတၢင်တူဝ်တႆး ၽူႈတၢင်တူဝ်ၶၢင်၊ ၽူႈတၢင်တူဝ်ၶျၢင်းၶဝ်ၼႆႉ မႃးဢုပ်ႇဢူဝ်းလူင်းလၢႆးမိုဝ်းၵၼ်၊ ၵဵဝ်ႇၵပ်းလွင်ႈၶေႃႈတုၵ်းယွၼ်းၶဝ်တီႈမၢၼ်ႈ၊ ၶဝ်မႃးတူၵ်းလူင်းၵၼ် ။
ပိူင်လူင်မၼ်း ပေႃးႁဝ်းႁုပ်ႈတူၺ်းၼႆ 1.မိူင်းမၢၼ်ႈလႄႈမိူင်းတႆး၊ မိူင်းၶၢင် မိူင်းၶျၢင်းၸိူဝ်းၼႆႉတေလႆႈမီးသုၼ်ႇလႆႈ ၽဵင်ႇပဵင်းၵၼ်။ 2.ၵဵဝ်ႇၵပ်းလူၺ်ႈလွင်ႈၼႃႈၵၢၼ်မိူင်းၽႂ်မိူင်းမၼ်းၼႆႉ ၽူႈဢွၼ်ႁူဝ်မိူင်းၽႂ်မိူင်းမၼ်း တေဢဝ်ပုၼ်ႈၽွၼ်းၵူၺ်း။ ၵူၺ်းဢမ်ႇၸႂ်ႈဝႃႈ ၶဝ်တေဢဝ်ပုၼ်ႈၽွၼ်းမိူင်းၽႂ်မိူင်းမၼ်းသေ ယဝ်ႉၵႂႃႇဢမ်ႇၸႂ်ႈ၊ ပေႃးၵဵဝ်ႇလူၺ်ႈၼႃႈၵၢၼ် ဢၼ်ၵဵဝ်ႇၶွင်ႈတင်းသဵင်ႈ မိူၼ်ၼင်ႇလွင်ႈၵႅတ်ႇၶႄႁႄႉၵင်ႈ၊ လွင်ႈတိတ်းတေႃႇၼွၵ်ႈမိူင်း၊ လွင်ႈႁဵတ်းဢွၵ်ႇငိုၼ်းတွင်း ဢၼ်လူဝ်ႇၸႂ်ႉတိုဝ်းၸႂ်ႉၸၢႆႇၸိူဝ်းၼၼ်ႉ ၵူႈပိူင်ပိူင်ၼႆႉ ႁဝ်းတေလႆႈမီးသုၼ်ႇၶဝ်ႈႁူမ်ႈ ၸွမ်းလႄႈ ႁဵတ်းၵၢၼ်ၸွမ်း၊ ဢမ်ႇၸႂ်ႈဝႃႈယူႇတီႈၾၢႆႇမၢၼ်ႈၾၢႆႇလဵဝ်ႁဵတ်း၊ ဢၼ်ၼႆႉပဵၼ်ပိူင်လူင်မၼ်း။
ၵွပ်ႈပိူဝ်ႈပဵၼ်ၸိူင်ႉၼၼ်လႄႈ ႁဝ်းလူင်းလၢႆးမိုဝ်းယဝ်ႉ ၽိူဝ်ႇထိုင်ၵၢင်ၶမ်ႈမႃး တၢင်းၾၢႆႇဢိင်းၵလဵတ်ႈၵေႃႈ လၢတ်ႈမႃး၊ မိူဝ်ႈၼၼ်ႉ မိူင်းတႆးၼႆႉ လႆႈႁဵတ်းပၢင်ၵုမ်ဝႆႉထႃႈၸဵမ်မိူဝ်ႈဢွၼ်တၢင်းယဝ်ႉ၊ ၸဝ်ႈၾႃႉ 7 တူၼ် သမ်ႉၵူၼ်းမိူင်း 7 ၵေႃႉ။ ၸဝ်ႈၾႃႉၵေႃႈတၢင်တူဝ်ၶိူဝ်းၸဝ်ႈၾႃႉ 33 မိူင်း၊ ၵူၼ်းမိူင်းၵေႃႈတၢင်တူဝ်ၵူၼ်းမိူင်းတင်း 33 မိူင်း၊ ၶဝ်ၵေႃႈတင်ႈဝႆႉ ၶွင်ႇသီႇၸိုင်ႈတႆး။ ဢၼ်ၶွင်ႇသီႇၸိုင်ႈတႆးၼႆႉ ယူႇတီႈမိူင်းတႆးသေလႆႈပွင်ႇၵႂႃႇ ပၼ်တီႈဢိင်းၵလဵတ်ႈယဝ်ႉ၊ ၵွပ်ႈပိူဝ်ႈဝႃႈ ဢိင်းၵလဵတ်ႈၵေႃႈႁဵတ်းဝႆႉ ၶွင်ႇသီႇၸိုင်ႈတႆးႁင်းမၼ်းၵူၺ်း။ တၢင်းၾၢႆႇတႆးဝႃႈ ၶွင်ႇသီႇၸိုင်ႈတႆး ဢၼ်ဢိင်းၵလဵတ်ႈဢွၼ်ႁူဝ်ၼႆႉ ႁဝ်းဢမ်ႇပႃးၸွမ်း၊ ႁဝ်းတေဢဝ်ၼႆႉဝႃႈၵူၺ်း။
ၵမ်းၼႆႉ ဢိင်းၵလဵတ်ႈၵေႃႈလၢတ်ႈမႃးဝႃႈ ၶွင်ႇသီႇၸိုင်ႈတႆးသူၼႆႉ ႁႂ်ႈယႃႉ၊ ႁဝ်းဢမ်ႇႁပ်ႉ။ ပေႃးဝႃႈ ၸဝ်ႈၾႃႉၶဝ်လႄႈၽူႈတၢင်တူဝ်ၵူၼ်းမိူင်းၶဝ်ၼႆႉ ၵႂႃႇႁပ်ႉပႅတ်ႈၶေႃႈၸီႉသင်ႇၶွင်ဢိင်းၵလဵတ်ႈၼႆႉ တေပဵၼ်ၸိူင်ႉႁိုဝ်?၊ မၼ်းပွင်ႇဝႃႈ ႁဝ်းတေသိုပ်ႇႁဵတ်းၶိုၼ်းၶီႈၶႃႈဢိင်းၵလဵတ်ႈ၊ မိူဝ်ႈလဵဝ် ႁဝ်းတေႁဵတ်းၶီႈၶႃႈဢိင်းၵလဵတ်ႈဢမ်ႇၸႂ်ႈ၊ ႁဝ်းပူၼ်ႉတႂ်ႈမိုဝ်းၶီႈၶႃႈဢိင်းၵလဵတ်ႈသေ ႁဝ်းတေၸုၵ်းႁင်းၵူၺ်း ႁဝ်းၸင်ႇၵွႆႈမႃးတင်ႈၶွင်ႇသီႇၸိုင်ႈတႆးႁဝ်းႁင်းၵူၺ်း၊ ဢၼ်မီးၸဝ်ႈၾႃႉႁဝ်း 7 ၵေႃႉလႄႈ ၾၢႆႇၵူၼ်းမိူင်းႁဝ်း 7 ၵေႃႉ၊ ၶဝ်ၸင်ႇမႃးႁဵတ်းပၢင်ၵုမ်မိူဝ်ႈႁူဝ်ၶမ်ႈၼၼ်ႉသေတႅပ်းတတ်း၊ ဢၼ်ဢိင်းၵလဵတ်ႈလၢတ်ႈမႃး ႁဝ်းတိုၼ်းဢမ်ႇဢဝ်၊ ႁဝ်းဢဝ်ၶွင်ႇသီႇၸိုင်ႈတႆးႁဝ်း 14 ၵေႃႉၼႆႉဝႃႈၵူၺ်းယဝ်ႉ ၶဝ်တႅပ်းတတ်းၼင်ႇၼႆ။ ဢၼ်ၼႆႉယဝ်ႉ မၼ်းပဵၼ်ဝၼ်းၸိူဝ်ႉၸၢတ်ႈမိူင်းတႆး။
ၼႂ်းဢၼ်တႅပ်းတတ်းၵႂႃႇၼႆႉ ဢမ်ႇၸႂ်ႈဝႃႈမီးတႆးၵူၺ်း၊ တႆးၼႆႉၼမ်ယူႇ ၵွပ်ႈပိူဝ်ႈဝႃႈၼႂ်း 33 မိူင်း ဢမ်ႇၼၼ် 34 မိူင်းၼၼ်ႉ တႆးၼႆႉ မိူင်းၸဝ်ႈၾႃႉတႆးမီးယူႇ 21 မိူင်း၊ ဢၼ်ဢမ်ႇၸႂ်ႈမိူင်းၸဝ်ႈၾႃႉတႆး မိူၼ်ၼင်ႇၸဝ်ႈၾႃႉ ပဢူဝ်းမီး 2 မိူင်း၊ မီးၵယၢၼ်း၊ ပလွင်ႈ (တဢၢင်း)၊ ဝႃႉ၊ ၵူဝ်းၵၢင်ႉ၊ ထၼု၊ ၵွပ်ႈပိူဝ်ႈလၢႆၸၢဝ်းၶိူဝ်းမႃးႁူမ်ႈၵၼ်ဝႆႉ။
ၵွပ်ႈပိူဝ်ႈၼၼ်လႄႈ ၵဵဝ်ႇၵပ်းဢၼ်တင်ႈၸိုဝ်ႈၼႆႉ ပၢၼ်လႂ်ပၢၼ်ၼၼ်ႉ မၼ်းပိူင်ႈၵၼ်။ မိူဝ်ႈပၢၼ်ၵူႈပွၵ်ႈၼႆႉ ပေႃးဝႃႈဝၼ်းၸိူဝ်ႉၸၢတ်ႈၼႆပႃးမူတ်း။ ၵူၺ်းၵႃႈ ပၢၼ်မိူဝ်ႈလဵဝ်ၼႆႉ ပေႃးဝႃႈဝၼ်းၸိူဝ်ႉၸၢတ်ႈၼႆ ပေႃးဢမ်ႇၸႂ်ႈတႆး ဢမ်ႇပႃးယဝ်ႉ မၼ်းပဵၼ်ၸိူင်ႉၼႆဝႆႉလူဝ်လူဝ်၊ ၵွပ်ႈဝႃႈလွင်ႈပိုတ်ႇၶေႃႈတီႈပွင်ႇ မၼ်းပိူင်ႈၵၼ်။
တင်ႈၸိုဝ်ႈပဵၼ်ၸိူင်ႉႁိုဝ်ၵေႃႈယဝ်ႉ မၼ်းၵေႃႈပွင်ႇဝႃႈ မိူင်းတႆး၊ ၽူႈဢွၼ်ႁူဝ်မိူင်းတႆးၼႆႉ ဢမ်ႇလိူၵ်ႈၸၢဝ်းၶိူဝ်း ၽႃႇသႃႇ သႃႇသၼႃႇ မၼ်းၽွမ်ႉႁူမ်ႈၵၼ်ဢိူဝ်ႈ မၼ်းၼႄၸိူင်ႉၼၼ်။ ၵွပ်ႈပိူဝ်ႈၼၼ် ၵဵဝ်ႇၵပ်းလွင်ႈၽွမ်ႉႁူမ်ႈၵၼ် ဢၼ်ႁဝ်းမီးမႃးၸဵမ်မိူဝ်ႈဝၼ်းတီႈ 7 လိူၼ်ၾႅပ်ႊၿိဝ်ႊရီႊ ပီ 1947 ၼၼ်ႉႁဝ်းၵေႃႈ ထုၵ်ႇလီလႆႈဝူၼ်ႉထိုင်ၶိုၼ်း၊ ၼင်ႇႁိုဝ်ပေႃးတေမိူၼ်ၼၼ်ၶိုၼ်းၼၼ်ႉ ႁဝ်းတေလႆႈႁဵတ်းႁိုဝ် ၸဵမ်ၸိူဝ်းၼႆႉ။


text:
လူင်ပွင်ၸိုင်ႈထႆး ဢွၵ်ႇပေႃႇလသီႇ တိုၵ်းသူၼ်းႁႂ်ႈ ႁႅင်းၵၢၼ်ယၢၼ်မိူင်း ၸိူဝ်းယူႇသဝ်းၼႂ်းမိူင်းထႆး ဢွၼ်ၵၼ်တေႃႇဢႃႇယုဝႂ်ဢၼုၺၢတ်ႈ ႁဵတ်းၵၢၼ်။ တေတႄႇလိူၼ်ၼႃႈထိုင်လိူၼ်ၵျူၼ်ႊ။ ပေႃးမီးဝႂ်ယဝ်ႉ တေႃႇထႅင်ႈပီၼႃႈၸိုင် သိုပ်ႇယူႇသဝ်းႁဵတ်းၵၢၼ်လႆႈ ထႅင်ႈ 2 ပီ။
ၽိုၼ်ၶၢဝ်ႇၿႅင်ႊၵွၵ်ႊၾူတ်ႊ (Bangkok Poste) ဝၼ်းတီႈ 05/03/2015 ဢွၵ်ႇၶၢဝ်ႇဝႃႈ- ႁႅင်းၵၢၼ်ယၢၼ်မိူင်း ၸိူဝ်းၶဝ်ႈမႃးႁဵတ်းၵၢၼ် ယူႇၼႂ်းမိူင်းထႆးၼႆႉ ပေႃးဝႃႈၸိူဝ်းၶဝ်လႆႈလူင်းသဵၼ်ႈမၢႆၸိုဝ်ႈသဵင် (ลงทะเบียน) ၼႂ်းပီၼႆႉ (2015)ယဝ်ႉ တေယူႇသဝ်း ႁဵတ်းၵၢၼ်ၵႂႃႇလႆႈ ၼႂ်းမိူင်းထႆးထႅင်ႈ 2 ပီ။ ၵူၼ်းၸိူဝ်းပႆႇမီးဝတ်းဝႂ်သင်ၼၼ်ႉၵေႃႈ ႁႂ်ႈမႃးလူင်းသဵၼ်ႈမၢႆၸိုဝ်ႈသဵင် ပိူဝ်ႈတႃႇႁဵတ်းဝႂ်ဢၼုၺၢတ်ႈႁဵတ်းၵၢၼ် – ၼႆယဝ်ႉ။
ပိူဝ်ႈတႃႇၼႂ်းပီ 2015 ၼႆႉ တၢင်းလူင်ပွင်ၸိုင်ႈထႆး တေတႄႇႁဵတ်းဝႂ်ဢၼုၺၢတ်ႈ ႁဵတ်းၵၢၼ်ပၼ်တီႈ ႁႅင်းၵၢၼ်ယၢၼ်မိူင်း တင်ႈတႄႇဝၼ်းတီႈ 1 လိူၼ်ဢေႊပရိူဝ်ႊလ် တေႃႇထိုင်ဝၼ်းတီႈ 30 လိူၼ်ၵျူၼ်ႊ။ ၵူၼ်းၸိူဝ်းပႆႇမီးဝႂ်သင်ၵေႃႈ ႁႂ်ႈဢွၼ်ၵၼ်မႃးလူင်းသဵၼ်ႈမၢႆၸိုဝ်ႈသဵင် ႁဵတ်းဝႂ်ဢၼုၺၢတ်ႈႁဵတ်းၵၢၼ်။ ၵူၼ်းမီးဝႂ် ၸိူဝ်းဢႃႇယုဝႂ်တေမူတ်းၵေႃႈ ႁႂ်ႈဢွၼ်ၵၼ်မႃးတေႃႇဢႃႇယုဝႂ် ဢၼုၺၢတ်ႈႁဵတ်းၵၢၼ်ၵႂႃႇ။ ဝႂ်ဢၼ်ႁဵတ်း ၼႂ်းပီၼႆႉ တေမူတ်းဢႃႇယု ၼႂ်းလိူၼ်မၢတ်ႊၶျ် ပီၼႃႈ (2016)။ ဝၢႆးသေၼၼ်ႉ ပေႃးသိုပ်ႇႁဵတ်းဝႂ် တေႃႇဢႃႇယုဝႂ်ထႅင်ႈ တေသိုပ်ႇယူႇသဝ်းႁဵတ်းၵၢၼ်ၵႂႃႇ ၼႂ်းမိူင်းထႆးလႆႈထႅင်ႈ 2 ပီ။
လူင်ပွင်ၸိုင်ႈထႆးမိူဝ်ႈလဵဝ် မီးပေႃႇလသီႇ ၶတ်းၸႂ်ၼင်ႇႁိုဝ်တေမူၼ်ႉမႄး ၵုမ်းၵမ်ၸတ်းၵၢၼ်လႆႈ ၼိူဝ်ၵူၼ်းၶဝ်ႈမႃးႁဵတ်းၵၢၼ်ၼႂ်းမိူင်းထႆး မိူၼ်ၼင်ႇၸိုင်ႈမိူင်း 3 မိူင်း ၵူၼ်းမိူင်းမၢၼ်ႈ/ မိူင်းလၢဝ်း/ မိူင်းၵမ်ႇပူးၶျႃး ၸိူဝ်းၼႆႉ။
ဢၼ်လူင်ပွင်ၸိုင်ႈႁဵတ်းပၼ်မိူဝ်ႈလဵဝ် ႁွင်ႉဝႃႈ ဝၼ်ႊသတွပ်ႊသိူဝ်ႊဝိတ်ႊၶ် One stop service (ၵႂႃႇႁဵတ်းတီႈလဵဝ်ႁႂ်ႈယဝ်ႉတင်းမူတ်း၊ ဢမ်ႇတၢပ်ႈလႆႈၵႂႃႇလၢႆတီႈ)။ လွင်ႈၼႆႉ တေပိုတ်ႇႁဵတ်းပၼ် တင်ႈတႄႇဝၼ်းတီႈ 01 ဢေႊပရိူဝ်ႊလ် တေႃႇထိုင်ဝၼ်းတီႈ 30 လိူၼ်ၵျူၼ်ႊ။ ၵူၼ်းၸိူဝ်းၶဝ်ႈႁဵတ်းၵၢၼ် ၼႂ်းမိူင်းထႆးသေ ပႆႇမီးဝတ်းဝႂ်ၼၼ်ႉ ႁႂ်ႈၼၢႆးၸၢင်ႈ (ပေႃႈလဵင်ႉမႄႈလဵင်ႉ) ဢွၼ်မႃးလူင်းသဵၼ်ႈမၢႆၸိုဝ်ႈသဵင် ပၢႆးၼႂ်းဝၼ်းတီႈ 1 ဢေႊပရိူဝ်ႊလ် တေႃႇထိုင်ဝၼ်းတီႈ 30 ၵျူၼ်ႊ။ ပေႃးဝႃႈၽႂ်ၵေႃႉလႂ် ဢမ်ႇမႃးလူင်းသဵၼ်ႈမၢႆၸိုဝ်ႈသဵင်ၸိုင် တေထုၵ်ႇတီႉၺွပ်း သူင်ႇပွၵ်ႈမိူဝ်းၶိုၼ်းႁိူၼ်း- ၼႆယဝ်ႉ။
လုၵ်ႈဢွၼ်ႇၸူဝ်ႈၶူပ်ႇ ဢႃႇယုတႅမ်ႇလိူဝ် 15 ပီၵေႃႈ တေလႆႈၵႂႃႇလူင်းသဵၼ်ႈမၢႆၸိုဝ်ႈသဵင်၊ ပေႃႈမႄႈလုၵ်ႈဢွၼ်ႇ တေလႆႈဢွၼ်ၵႂႃႇႁဵတ်း။ လုၵ်ႈဢွၼ်ႇဢႃႇယုတႅမ်ႇလိူဝ် 15 ၶူပ်ႇၵေႃႈ ပေႃးဝႃႈဢမ်ႇလႆႈၵႂႃႇႁဵတ်းၸိုင် တေထုၵ်ႇတီႉၺွပ်းသူင်ႇပွၵ်ႈႁိူၼ်းၼင်ႇၵဝ်ႇ- ၼႆယဝ်ႉ။
လွင်ႈၼႆႉ ယူႇတီႈလူင်ပွင်ၸိုင်ႈထႆး မွပ်ႈဢမ်းၼၢၸ်ႈပၼ် ႁွင်ႈၵၢၼ်လူင်ၾၢႆႇႁူမ်ႇလူမ်ႈၼႂ်းမိူင်းဝႃႈ-ၵူၼ်းၸိူဝ်းဢမ်ႇမီးဝတ်းဝႂ်ၼၼ်ႉ တေၸႂ်ႉမၢႆမီႈသေ ၵႂၢတ်ႇလၢင်ႉတီႉၺွပ်း သူင်ႇပွၵ်ႈၶိုၼ်းမိူဝ်းႁိူၼ်းၶိုၼ်း။
ဝႂ်ႁဵတ်းၵၢၼ် ဢၼ်တေႁဵတ်းပၼ် တင်ႈတႄႇဝၼ်းတီႈ 01/04/2015 တေႃႇထိုင်ဝၼ်းတီႈ 30/06/2015 ၼႆႉ ဢႃႇယုဝႂ်မီး 1 ပီ၊ တေႃႇထိုင်ဝၼ်းတီႈ 31/03/2016 ။ ၵူၼ်းၸိူဝ်းမီးဝႂ်ပၢတ်ႊသပွတ်ႊလႄႈ ဝႂ်ႁဵတ်းၵၢၼ်ယဝ်ႉၼၼ်ႉ ပေႃးဝႃႈလႆႈႁဵတ်းဝႆႉ ဢၼ်ႁဵတ်းပၼ်ၼႂ်းပီၼႆႉယဝ်ႉ သင်ဝႃႈတေႃႇဢႃႇယုဝႂ်ထႅင်ႈ ပီတေမႃး တေလႆႈယူႇသဝ်းႁဵတ်းၵၢၼ်ၵႂႃႇထႅင်ႈ ၶၢဝ်းတၢင်း 2 ပီ။
ၸွမ်းၼင်ႇၶေႃႈလႆႈၸႂ်တူၵ်းလူင်း MOU ႁူမ်ႈၵၼ် 3 မိူင်း (မိူင်းမၢၼ်ႈ၊ မိူင်းထႆး၊ မိူင်းလၢဝ်း) ၵူၼ်းၸိူဝ်းၶဝ်ႈ ႁဵတ်းၵၢၼ် တီႈမိူင်းထႆးၼၼ်ႉ ပေႃးဝႃႈၶဝ်ႁဵတ်းၵၢၼ်ထူၼ်ႈတဵမ် 4 ပီယဝ်ႉ၊ ႁႂ်ႈပွၵ်ႈမိူဝ်းယူႇႁိူၼ်းၶိုၼ်းၶၢဝ်းတၢင်း 4 ပီ ၸင်ႇၵွႆႈၶဝ်ႈႁဵတ်းၵၢၼ် ၼႂ်းမိူင်းထႆးၶိုၼ်းလႆႈ။ ၵူၺ်းၵႃႈမၢႆမီႈၼႆႉ တေမီးၵၢၼ်မႄးၵႄႈလိတ်ႈသေ တေႁႂ်ႈၵူၼ်းၸိူဝ်းၶဝ်ႈႁဵတ်းၵၢၼ်မိူင်းထႆး ၶွပ်ႈတဵမ်ယဝ်ႉ 4 ပီၼၼ်ႉ ႁႂ်ႈပွၵ်ႈမိူဝ်းႁိူၼ်းၶိုၼ်း 30 ဝၼ်းၵူၺ်းၵေႃႈ ၶဝ်ႈႁဵတ်းၵၢၼ်ၼႂ်းမိူင်းထႆးၶိုၼ်းလႆႈ- ၼႆယဝ်ႉ။
ၾၢႆႇၼိုင်ႈတၢင်းၼိုင်ႈ ပူၼ်ႉမႃးမိူဝ်ႈဝၼ်းတီႈ 01/03/2015 ၼၼ်ႉ မီးပၢင်ၵုမ် ၵဵဝ်ႇၵပ်းလွင်ႈႁႅင်းၵၢၼ် ၼႂ်းၵဵင်းမႆႇ။ တၢင်းၸဝ်ႈၼႃႈတီႈထႆး ၶဝ်ႈႁူမ်ႈမွၵ်ႇလၢတ်ႈၵႂၢမ်းဝႃႈ- ပေႃးဝႃႈဝႂ်ၶဝ်ႈမိူင်း ဝီႊသႃႊ သီႇပီမူတ်းယဝ်ႉ ဢမ်ႇတၢပ်ႈပွၵ်ႈမိူဝ်းႁိူၼ်း၊ ပေႃးဝႃႈဢႃႇယုဝႂ်တေမူတ်း 4 ပီၼၼ်ႉ သင်ဝႃႈၶႂ်ႈသိုပ်ႇယူႇသဝ်း ႁဵတ်းၵၢၼ်ၵႂႃႇ ထႅင်ႈၸိုင် ၵွၼ်ႇၼႃႈၼၼ်ႉ 3 လိူၼ် ႁႂ်ႈၼၢႆးၸၢင်ႈဢွၼ်ၵႂႃႇ လူင်းၸိုဝ်ႈသဵင်သဵၼ်ႈမၢႆဝႆႉထႅင်ႈ၊ သင်ဝႃႈၶႂ်ႈပိၼ်ႇလၢႆႈ ၼၢႆးၸၢင်ႈမႂ်ႇၵေႃႈ ႁႂ်ႈၵႂႃႇတၢင်ႇယိုၼ်ႈယွၼ်း ၼႂ်းဝူင်ႈဝၢင်ႈၼၼ်ႉ။


text:
ၶေႃႈထၢမ်တွပ်ႇ
ၶၵ်ႉၵၢၼ်တႄႉၶိုၼ်ႈၼႃႈယူႇ၊ လွၼ်ႉမွၼ်းၽွၼ်းၵၢၼ်တႄႉဢမ်ႇပႆႇမီးသင်
- Details
- Published on 31 May 2017
- Written by တႆးလွတ်ႈလႅဝ်း
ၸုမ်းၶၢဝ်ႇတႆးလွတ်ႈလႅဝ်း လႆႈႁူပ်ႉထူပ်းတွင်ႈထၢမ် ၸဝ်ႈသိုၵ်း ၸၢႆးငိုၼ်း ၽူႈၼမ်းၼႂ်း-3 ၶွင်ႇသီႇဢဝ် ၶိုၼ်းၸိုင်ႈတႆး (RCSS)၊ ၽူႈၶဝ်ႈႁူမ်ႈ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 ၊ ၽူႈၶဝ်ႈႁူမ်ႈ ပၢင်ၵုမ် UPDJC ၵဵဝ်ႇလူၺ်ႈလွင်ႈ ပိူင်ပဵၼ် ပၢင်ၵုမ်လူင် ဢၼ်ၸတ်းႁဵတ်း ၼႂ်းဝၼ်းထီႉ 24-29 လိူၼ် May ပီႊ 2017 တီႈၼေႇပျီႇတေႃႇ မီးသင်လၢႆလၢႆ ၼႆၼၼ်ႉယူႇ။
လွင်ႈငမ်းယဵၼ်မျၢၼ်ႇမႃႇၼႆႉ ၵမ်ႈၼမ်မိူင်းၶႄႇႁူမ်ႇငမ်းဝႆႉလႄႈ မိူင်းၶႄႇၶဝ်ႈႁဵတ်းပၼ်ၸင်ႇလႆႈ - ဢူးဢွင်ႇမိၼ်းလၢတ်ႈ
- Details
- Published on 18 March 2017
- Written by တႆးလွတ်ႈလႅဝ်း
ပိူဝ်ႈတႃႇလႆႈလွင်ႈငမ်းယဵၼ် မိူင်းႁူမ်ႈတုမ်မျၢၼ်ႇမႃႇၼၼ်ႉ ၵမ်ႈၼမ်ၼမ် ယွၼ်ႉဝႃႈမိူင်းၶႄႇ ႁူမ်ႇငမ်းဝႆႉလႄႈ ပေႃးမိူင်းၶႄႇ ၶဝ်ႈႁူမ်ႈႁဵတ်းပၼ်ၵွၼ်ႇၸင်ႇလႆႈ၊ မိူင်းၶႄႇၵေႃႈယွမ်းႁပ်ႉဝႆႉ လိၵ်ႈႁူမ်ႈမၢႆ NCA လႄႈ တိုၼ်းတိုၵ်းသူၼ်း တႃႇႁႂ်ႈလူင်းလၢႆးမိုဝ်း NCA ၵူၺ်း၊ ၵူၼ်းၵေႃႉဢၼ် ဢမ်ႇၵူဝ်ၶႄႇၵေႃႈ ဢမ်ႇမီးၼႆ ၽွင်းလူင်ၵဝ်ႇမိူင်းႁူမ်ႈတုမ် ဢူးဢွင်ႇမိၼ်း လၢတ်ႈတီႈၽူႈသိုဝ်ႇၶၢဝ်ႇ။
ႁူဝ်ၼႃႈၸုမ်း Team Work (CSSU) တွင်ႈထၢမ်ၶေႃႈယင်ႇၸႂ်ၵူၼ်းမိူင်းတႆး ၼႂ်းမိူင်းထႆး သပ်းၸႅင်ႈၶၢဝ်ႇပၼ် တီႈသိုဝ်ႇၶၢဝ်ႇ
- Details
- Published on 17 February 2017
- Written by တႆးလွတ်ႈလႅဝ်း
ၸဝ်ႈႁၢၼ်သိူဝ် (RCSS) ၵေႃႉပဵၼ်ႁူဝ်ၼႃႈ Team Work ၸုမ်းႁူပ်ႉထူပ်းတွင်ႈထၢမ် ၶေႃႈယင်ႇၵၢင်ၸႂ် ပီႈၼွင်ႉႁႅင်းၵၢၼ်တႆး ယၢၼ်မိူင်း ၼႂ်းမိူင်းထႆး သပ်းၸႅင်ႈၶၢဝ်ႇပၼ် တီႈၽူႈသိုဝ်ႇၶၢဝ်ႇ ၵဵဝ်ႇလွင်ႈ CSSU လႆႈဢွၼ်ႁူဝ် လူင်းပိုၼ်ႉတီႈ ၸတ်းပၢင်ႁၢင်ႈႁႅၼ်း ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၵူၼ်းၶိူဝ်းတႆး ၼႂ်းမိူင်းတႆး၊ ၼွၵ်ႈမိူင်းတႆး လႄႈၼႂ်းမိူင်းထႆး ၸိူဝ်းၼႆႉၵႂႃႇ တီႈၵဵင်းမႆႇ ၸိုင်ႈထႆး။
ႁူပ်ႉထူပ်းတွင်ႈထၢမ် ၽူႈၼမ်းၼ်ႂး CSSU လုင်းၸၢႆးၺုၼ်ႉလုၼ်ႇ
- Details
- Published on 26 January 2017
- Written by တႆးလွတ်ႈလႅဝ်း
ၽူႈၼမ်းၼႂ်း ၵေႃႁူမ်ႈသၢင်ႈၸိုင်ႈတႆး (CSSU) လုင်းၸၢႆးၺုၼ်ႉလုၼ်ႇ တွပ်ႇၶေႃႈထၢမ် တီႈၸၢႆးဢွင်ႇၶူိဝ်းလႅင်း ၵေႃသိုဝ်ႇၶၢဝ်ႇ တႆးလွတ်ႈလႅဝ်း ၵဵဝ်ႇလူၺ်ႈလွင်ႈ CSSU တေဢွၼ်ႁူဝ်သေ လူင်းႁူပ်ႉထူပ်းတွင်ႈထၢမ် ၵဵပ်းဢဝ်ၵၢင်ၸႂ်ၵူၼ်းမိူင်းတႆး ပုၼ်ႈတႃႇတၢင်ႇ တီႈပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် (ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ)။
တွင်ႈထၢမ် ၽူႈၶူၼ်ႉၶႂႃႉ ၸိုင်ႈမိူင်းၶႄႇ
- Details
- Published on 31 March 2016
- Written by တႆးလွတ်ႈလႅဝ်း
Ms. Yun Sun ၽူႈၵပ်းသၢၼ်ၽၢႆႇၶူၼ်ႉၶႂႃႉ ႁွင်ႈၵၢၼ်ၽၢႆႇၶူၼ်ႉၶႂႃႉ Stimson ၽၢႆႇၼွၵ်ႈမိူင်း ၸိုင်ႈမိူင်းၶႄႇ ဢၼ်ပၵ်းတီႈ ၸိုင်ႈမိူင်းဢမေႇရိၵၢၼ်ႇ တွပ်ႇၶေႃႈတွင်ႈထၢမ် ဢူးၵျေႃႇၸၢၼ်ႇတႃႇ ၽူႈထတ်းလိၵ်ႈ VOA ၵဵဝ်ႇလွင်ႈၸိုင်ႈမိူင်းၶႄႇ ၵပ်းသိုပ်ႇပၼ်ႁႅင်း ၸုမ်း“ဝ” (UWSA)၊ ၵူဝ်းၵၢင်ႉ (MNDAA) လႄႈ ၵဵဝ်ႇလွင်ႈၶူင်းၵၢၼ် ဢၼ်လႆႈတီႈမျၢၼ်ႇမႃႇ။
More Articles...
- ၸွမ်သိုၵ်း ယွတ်ႈသိုၵ်း တွပ်ႇလၢတ်ႈလွင်ႈ ၵႂႃႇလဵပ်ႈႁဵၼ်း မိူင်း Switzerland လႄႈ လွင်ႈၸတ်းႁဵတ်း ပွႆးဝၼ်းၸိူဝ်ႉၸၢတ်ႈ
- ၸွမ်သိုၵ်း ၸဝ်ႈယွတ်ႈသိုၵ်း သပ်းၸႅင်ႈၶၢဝ်ႇ ၵဵဝ်ႇလွင်ႈလႆႈတႅပ်းတတ်း တေလူင်းလၢႆးမိုဝ်း NCA
- ၸွမ်သိုၵ်းယွတ်ႈသိုၵ်း ၸတ်းပၢင်သပ်းလႅင်းၸႅင်ႈၶၢဝ်ႇ လွင်ႈလႆႈၵႂႃႇၼေႇပျီႇတေႃႇ (တွၼ်ႈ-2)
- ၸွမ်သိုၵ်းယွတ်ႈသိုၵ်း ၸတ်းပၢင်သပ်းလႅင်းၸႅင်ႈၶၢဝ်ႇ လွင်ႈလႆႈၵႂႃႇၼေႇပျီႇတေႃႇ (တွၼ်ႈ-1)
- ႁူပ်ႉထူပ်းတွင်ႈထၢမ် ၽူႈႁွင်ႉၵႂၢမ်း ၸၢႆးဢွင်ႇမိူင်း ၵေးသီး
- ဝဵင်းပၢင်လူင်တေၸတ်းႁဵတ်း ပၢင်မူၼ်ႈသိူဝ်း (Concert)
- ႁူပ်ႉထူပ်းတွင်ႈထၢမ် မေႃႁွင်ႉၵႂၢမ်း ၶိင်းလၢဝ် ၸူဝ်ႈၵႅပ်ႉ
- ႁူပ်ႉထူပ်းတွင်ႈထၢမ် မေႃတႅမ်ႈၵႂၢမ်းလူင်လႄႈ ၽူႈႁွင်ႉၵႂၢမ်းၸိုဝ်ႈသဵင်ယႂ်ႇ ၼႂ်းမိူင်းတႆး
- ၵေႃသိုဝ်ႇၶၢဝ်ႇ Mizzima ႁူပ်ႉထူပ်းတွင်ႈထၢမ် ႁူဝ်ပဝ်ႈလူင် ၸဝ်ႈယွတ်ႈသိုၵ်း
- ႁူပ်ႉထူပ်း တွင်ႈထၢမ် ၽူႈႁွင်ႉၵႂၢမ်း ၸၢႆးသႅင်ၸွမ်ၾႃႉ


text:
ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢမ်ႇပႆႇလႆႈၸတ်းႁဵတ်းသေ လွင်ႈတၢင်းလႆႈ ၶိုၼ်ႈႁွတ်ႈၶဝ်ႈႁူမ်ႈ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ တူင်ႇတၢင်ႇပိုၼ်ႉတီႈ ဢၼ်လူင်ပွင်ၸိုင်ႈၸတ်းႁဵတ်း တီႈဝဵင်းလူင်တူၼ်ႈတီးၼၼ်ႉ ၼၢင်းသႅင်ၽူး လႆႈတွင်ႈထၢမ်သေ တူဝ်တႅၼ်းလၢႆမူႇၸုမ်း ဢၼ်ၶဝ်ႈႁူမ်ႈပၢင်ၵုမ် တွပ်ႇလၢတ်ႈဝႆႉ ၼင်ႇၼႆ။
ၸဝ်ႈသိုၵ်းၸၢႆးဢူး ၸဝ်ႈၼႃႈတီႈလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ဝဵင်းတူၼ်ႈတီး
“ဢၼ်ႁဝ်းမႃးၶိုၼ်ႈ (ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ တူင်ႇတၢင်ႇပိုၼ်ႉတီႈ)ၼႆႉ ၵွပ်ႈပိူဝ်ႈၸုမ်းႁဝ်းၵေႃႈ ပဵၼ်ၸုမ်းဢၼ်လူင်းလၢႆးမိုဝ်း NCA ယူႇ၊ သမ်ႉဝႃႈပၢင်ၵုမ်ၸၼ်ႉၸိူဝ်ႉၸၢတ်ႈတႆး ဢမ်ႇပႆႇလႆႈႁဵတ်းသေတႃႉ၊ ႁႂ်ႈႁဝ်းၶႃႈလႆႈမႃး လဵပ်ႈႁဵၼ်းဝႃႈ တီႈၸၼ်ႉပိုၼ်ႉတီႈၼႆႉ ၶဝ်ဢုပ်ႇဢူဝ်းသင်လၢႆလၢႆ၊ မီးသင်လၢႆလၢႆ၊ ယူဝ်မၼ်းပဵၼ် ဢၼ်ၵမ်ႉထႅမ်မိူဝ်ႈႁဝ်းႁဵတ်းမႃး။ ႁဝ်းလႆႈႁူႉဝႃႈ ၼႂ်းၸႄႈဝဵင်းလႂ်၊ ၸႄႈတွၼ်ႈလႂ်၊ ၸုမ်းသင်လၢႆလၢႆ ဢၼ်မႃးလဵပ်ႈႁဵၼ်းၸွမ်း”၊၊
“လွင်ႈမုင်ႈမွင်းၼၼ်ႉ ႁႂ်ႈမုင်ႈမွင်းယႂ်ႇလူင်တေပႆႇမီး။ ၵူၺ်းၵႃႈ ဢၼ်လႆႈႁဵတ်းၵႂႃႇယူႇၸိူဝ်းၼၼ်ႉ ထွမ်ႇသဵင်ဝႃႈ ပႃႇတီႇဢၼ်လႂ်၊ ပိုၼ်ႉတီႈဢၼ်လႂ် ဢၼ်တၢင်တူဝ်မႃးၼၼ်ႉ ၶဝ်မုင်ႈမွင်းသင်လၢႆလၢႆ၊ မီးသင်လၢႆလၢႆ၊ ႁဝ်းလႆႈႁူႉတၢင်းမုင်ႈမွင်းၶဝ်”။
“ႁဝ်းလႆႈထွမ်ႇတူၺ်း ဢၼ်ၶဝ်တၢင်ႇယူႇၸိူဝ်းၼႆႉ မၢင်တီႈမၢင်ဢၼ် မၼ်းၵေႃႈမီးလွင်ႈၶိုၵ်ႉၶႅမ်ႉ ပုၼ်ႈတႃႇႁဝ်းယူႇ။ ၵူၺ်းၵႃႈ ဢၼ်ၶဝ်တၢင်ႇၵႂႃႇၸိူဝ်းၼႆႉ ဢမ်ႇမီးလွင်ႈႁၢင်ႈႁႅၼ်း၊ ၵွပ်ႈၶၢဝ်းယၢမ်းမၼ်းၸမ်ႁႅင်း လႆႈႁိပ်ႈၼႅတ်ႈ။ ၵမ်ႈၽွင်ႈၼႆႉ မႃးဝူၼ်ႉဢဝ် ၼႂ်းၶၢဝ်းတၢင်းဝၼ်းသွင်ဝၼ်းသေမႃးတႅမ်ႈ၊ ႁႂ်ႈမၼ်းတဵမ်ထူၼ်ႈၼၼ်ႉ တေဢမ်ႇငၢႆႈငၢႆႈ။ ၵူၺ်းၵႃႈ ဢၼ်ႁဵတ်းပွၵ်ႈၼႆႉ ႁႂ်ႈမၼ်းၶႅမ်ႉၵမ်းလဵဝ်တႄႉ တေဢမ်ႇပဵၼ်လႆႈ၊ တေလႆႈႁဵတ်းလၢႆလၢႆပွၵ်ႈ ယုမ်ႇယမ်ဝႃႈ မၼ်းၸင်ႇတေၶႅမ်ႉလႅပ်ႈ”။
ၸၢႆးၼွင်ႉ တူဝ်တႅၼ်းပႃႇတီႇသိူဝ်ၽိူၵ်ႇ SNDP
“ႁဝ်းၶႃႈတိုၼ်းလူဝ်ႇႁဵၼ်းဝႆႉဝႃႈ ပိူၼ်ႈယၢင်ႈၶိုၼ်ႈလွၵ်းလႂ်၊ ပဵၼ်ၸိူင်ႉႁိူဝ်ၼၼ်ႉ ႁဝ်းၵေႃႈလူဝ်ႇလႆႈႁူႉ။ ၶေႃႈသဵင်ႁဝ်းၶႃႈ တႃႇပီႈၼွင်တႆးၼၼ်ႉၵေႃႈ ႁဝ်းၶႃႈလူဝ်ႇလႆႈလၢတ်ႈဝႆႉ။ ၵွပ်ႈပိူဝ်ႈၼၼ်လႄႈ ပၢင်ဢုပ်ႇဢူဝ်းပွၵ်ႈၼႆႉတႄႉ ႁဝ်းၶႃႈႁၼ်ထိုင်ဝႃႈ မၼ်းၶၢမ်ႈၸၼ်ႉမၼ်းၵႂႃႇဢၼ်ၼိုင်ႈယဝ်ႉ။ ၵွပ်ႈပိူဝ်ႈၼၼ်လႄႈ တီႈၼႂ်းမိူင်းတႆးၼႆႉ တိုၵ်ႉၸတ်းႁဵတ်းတႃႇ ၸၢဝ်းၶိူဝ်းပဢူဝ်းၵူၺ်း”။
“ဢိင်ၼိူဝ်ၶေႃႈပီႈၼွင်ႉပဢူဝ်းသေ ၼႂ်းၸၢဝ်းၶိူဝ်းပဢူဝ်း မႃးႁဵတ်း (ဒေသအလိုက်) ။ ၼႂ်းမိူင်းတႆး ၸၢဝ်းၶိူဝ်းတႆး ပႆႇလႆႈႁဵတ်းလႄႈ မၼ်းၶၢမ်ႈပူၼ်ႉလွၵ်းမၼ်းၵႂႃႇ လွၵ်းၼိုင်ႈယဝ်ႉ၊ ႁဝ်းၶႃႈႁၼ်ထိုင်ၸိူင်ႉၼၼ်”၊၊
“ယူႇတီႈၵူၼ်းမိူင်းတႆးႁဝ်းၶႃႈမုင်ႈမွင်း၊ ပႃႇတီႇသိူဝ်ၽိူၵ်ႇႁဝ်းၶႃႈ မုင်ႈမွင်းဝႆႉတႄႉ လွင်ႈထၢင်ႇႁၢင်ႈၶွင်တႆးႁဝ်း၊ လွင်ႈထၢင်ႇႁၢင်ႈၶွင်ၽူႈဢွၼ်ႁူဝ်ႁဝ်းၶႃႈ ဢၼ်လႆႈလူင်းလၢႆးမိုဝ်းႁူမ်ႈၵၼ်တင်းပီႈၼွင်ႉ ထုင်ႉလိၼ်ပဵင်း၊ ပီႈၼွင်ႉမၢၼ်ႈၶဝ်လႄႈ ၵူႈၸၢဝ်းၶိူဝ်းမႃးႁူမ်ႈၵၼ်ဝႆႉၼၼ်ႉ။ လွင်ႈထၢင်ႇႁၢင်ႈၽူႈဢွၼ်ႁူဝ် ႁဝ်းၶႃႈ 1947 ၼၼ်ႉ လႆႈဢုပ်ႇဢူဝ်းၵၼ်ၸိူင်ႉႁိူဝ်၊ ပိူဝ်ႈတႃႇႁဝ်းၶႃႈတေမီး လွင်ႈထၢင်ႇႁၢင်ႈၸိူင်ႉၼၼ်သေ ဢုပ်ႇလၢတ်ႈၵၼ် တီႈပၢင်ၵုမ်လူင်ပၢင်လူင် 21 ပွၵ်ႈၵမ်းထူၼ်ႈ 2 ၼၼ်ႉ ႁဝ်းၶႃႈႁႂ်ႈလႆႈမီးလွင်ႈၵမ်ႉထႅမ်ၼႆသေ လႆႈမႃးၶဝ်ႈႁူမ်ႈ”။
“လွင်ႈၼႆႉၶႂ်ႈလၢတ်ႈထိုင်ဝႃႈ ပီႈၼွင်တႆးႁဝ်းၶႃႈ ဢိၵ်ႇပီႈၼွင်ႉၵူႈၸၢဝ်းၶိူဝ်း ၼႂ်းမိူင်းႁဝ်းၶႃႈ ၸိူဝ်းပႆႇတူဝ်ႈတၼ်း၊ ၸိူဝ်းတိုၵ်ႉၼွၼ်းလပ်းဝႆႉယူႇၼၼ်ႉ ႁႂ်ႈလုၵ်ႉတိုၼ်ႇၶိုၼ်ႈမႃးႁဵတ်းသေ ႁဵတ်းသၢင်ႈၵၢၼ်ငၢၼ်းၵႂႃႇႁူမ်ႈၵၼ်။ တွၼ်ႈတႃႇၵၢၼ်မိူင်းဝၼ်းမိူဝ်းၼႃႈၼၼ်ႉ ႁဝ်းၶႃႈႁၼ်ထိုင်ဝႃႈ ႁႂ်ႈလႆႈမီးလွင်ႈပွင်ႇၶၢဝ်ႇပွင်ႇလႅင်းထိုင်ၵၼ်သေ ႁူမ်ႈႁဵတ်းသၢင်ႈၸွမ်းၵၼ်၊ ႁႂ်ႈမၼ်းပဵၼ်လွင်ႈၵမ်ႉထႅမ် တႃႇမိူင်းႁူမ်ႈတုမ်ၵႂႃႇ။ ႁ်ႂ်ႈပွင်ႇၶၢဝ်ႇထိုင်ၵၼ် ႁႂ်ႈလႆႈၼပ်ႉယမ်ၵၼ် ၵူႈမူႇၵူႈၸုမ်း”။
ၼၢင်းမျုႉဢူး ၽူႈၼမ်းၼႂ်းၵူႈလွင်ႈလွင်ႈ ပႃႇတီႇႁူဝ်သိူဝ် SNLD ၸႄႈဝဵင်းတူၼ်ႈတီး
“ယွၼ်ႉပိူၼ်ႈၽိတ်ႈမွၵ်ႇၵေႃႈပိူင်ၼိူင်ႈ၊ သမ်ႉထႅင်ႈၽိုၼ်လိၵ်ႈဢၼ်ႁဝ်း တေတၢင်ႇၵႂႃႇၼႆႉၵေႃႈ ႁႂ်ႈလႆႈၶဝ်ႈပႃးၵႂႃႇတီႈၶဝ်ၼႆလႄႈ ႁဝ်းလႆႈၶိုၼ်ႈမႃးၸွမ်း။ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးႁဝ်းပႆႇလႆႈႁဵတ်းသေတႃႉ တီႈဢေႇသုတ်းမၼ်း သဵင်ႁဝ်းပႃးၵႂႃႇတီႈၼႆႈဢိတ်းၼိုင်ႈၵေႃႈ လီယူႇ၊ ပေႃးပဵၼ်လႆႈတႄႉ ၶႂ်ႈႁႂ်ႈတီႈၸၢဝ်းၶိူဝ်းႁဝ်း ၸတ်းႁဵတ်းဢွၼ်တၢင်းသေ ၸင်ႇၵွႆႈၸတ်းႁဵတ်း ၸင်ႇၵွႆႈၶိုၼ်ႈပၢင်ၵုမ်ဢၼ်ၼႆႉတႄႉ ပဵၼ်ၵၢင်ၸႂ်ႁဝ်းယူႇ။ ၵူၺ်းၵႃႈ မၼ်းသမ်ႉပႆႇပဵၼ်မႃး။ ပၢင်ၵုမ်ပွၵ်ႈၼႆႉ ႁဝ်းသမ်ႉဢမ်ႇလႆႈႁူႉဢွၼ်တၢင်း၊ ၵိုင်ႉၵၢင်ႉၸတ်းသေ ႁဝ်းၵေႃႈၼႅတ်ႈႁၢင်ႈႁႅၼ်းသေမႃး ၶဝ်ႈႁူမ်ႈၸွမ်း။ သဵင်ႁဝ်းတႄႉတီႈဢေႇသုတ်းမၼ်း တေပႃးၵႂႃႇယူႇ”။
“လွင်ႈမုင်ႈမွင်းတႄႉ လွင်ႈဢၼ်ၶဝ်တမ်းဝၢင်းပၼ်ႁဝ်း လွင်ႈပၢႆးမိူင်း၊ ပၢႆးမၢၵ်ႈမီး ၊ သၽႃႇဝႃႉႁိမ်းႁွမ်းၸိူဝ်းၼၼ်ႉ ဢၼ်ႁဝ်းတႅမ်ႈဝႆႉသေတၢင်ႇၵႂႃႇၼၼ်ႉ သဵင်ႁဝ်းၵေႃႈတေပႃးၵႂႃႇၸွမ်းယူႇၼႆၵေႃႈ ပွင်ႇဝႃႈႁဝ်ႈၵေႃႈႁၢၼ်ႉၸႂ်ဢိတ်းၼိုင်ႈယူႇ ၶႅၼ်းသေဢမ်ႇပႃး”။
“လွင်ႈၵၢၼ်ပၢႆးမိူင်းၼႆႉ ဢၼ်မုင်ႈမွင်းဝႆႉတႄႉ ပဵၼ်ဢၼ်ႁဝ်းတိုၼ်းဝႃႈယူႇတႃႇသေႇၼၼ်ႉ ႁဝ်းၶႂ်ႈမူၼ်ႉမႄး ၶိုၼ်းလၵ်းမိူင်းပီ 2008 ၊ တႃႇလႆႈမူၼ်ႉမႄးၶိုၼ်းၼႆႉတႄႉ ဢွၼ်ၵၼ်ၶတ်းၸႂ်၊ တေလႆႈၶတ်းၸႂ်တီႈတၢင်းၼွၵ်ႈမၼ်းႁႃႉ တေလႆႈၶဝ်ႈလိူၵ်ႈၵဵပ်းႁဵတ်းတႅၼ်းၽွင်းသေ ၶဝ်ႈၵႂႃႇၼႂ်းသၽႃးသေႁဵတ်းႁႃႉ?၊ တေၸၢင်ႈပဵၼ်မႃးလၢႆလွင်ႈ လၢႆတၢင်း။ မၼ်းတေမႄးယၢပ်ႇသေတႃႉ ပိူင်လူင်မၼ်းတႄႉ ပေႃးဢမ်ႇမႄးလႆႈၸိုင် ပုၼ်ႈတႃႇပေႃႈမႄႈၵူၼ်းမိူင်းႁဝ်း ဢမ်ႇမီးၽွၼ်းလီလႆႈ။ တႃႇတေမူၼ်ႉမႄးလႆႈၼၼ်ႉ ႁဝ်းတေၶတ်းၸႂ်ၵႂႃႇ လွႆးလွႆး။ ၼႂ်းတိုဝ်ႉတၢင်းသၢင်ႈလွင်ႈငမ်းယဵၼ်ၼႆႉ တေမီးတိုဝ်ႉတၢင်းႁဵတ်းလႆႈယူႇ”၊၊


text:
Welcome to Tai freedom
ပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ်သိုဝ်ႇတႆး ယဝ်ႉတူဝ်ႈလီငၢမ်း
- Created on 24 June 2017
- Written by တႆးလွတ်ႈလႅဝ်း
ပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ်သိုဝ်ႇတႆး ဢၼ်ၸုမ်း မုလ်ၼိထိ မႅပ်ႇ (MAP Foundation) ဢွၼ်ႁူဝ် ၸတ်းႁဵတ်းတီႈ ႁူင်းလိုဝ်ႈသဝ်း Holiday Garden ဝဵင်းၵဵင်းမႆႇ မိူင်းထႆး ၶၢဝ်းတၢင်းႁိုင်သွင်ဝၼ်းၼႆႉ ပဵၼ်ဢၼ်ယဝ်ႉတူဝ်ႈ ၵႂႃႇလီငၢမ်း လႄႈ မီးၽွၼ်းလီတႃႇ သိုဝ်ႇတႆး လၢႆလၢႆၸုမ်းဝႃႈၼႆ။
လူင်ပွင်ၸိုင်ႈမိူင်းၶႄႇ ပိုတ်ႇပၼ်ၶိုၼ်း Bank Account ၵူၼ်းမိူင်းမျၢၼ်ႇမႃႇၵမ်ႈၽွင်ႈ ဝၢႆးၼႄၵၢင်ၸႂ် တီႈမူႇၸေႊ
- Created on 24 June 2017
- Written by တႆးလွတ်ႈလႅဝ်း
ဝၢႆးၵူၼ်းမိူင်း ၼႂ်းပိုၼ်ႉတီႈ ဝဵင်းမူႇၸေႊ မိူင်းတႆးပွတ်းႁွင်ႇ ၼပ်ႉႁူဝ်ပၢၵ်ႇ ဢွၵ်ႇၼႄၵၢင်ၸႂ် တုၵ်းယွၼ်းၶိုၼ်းသုၼ်ႇလႆႈ လွင်ႈလူင်ပွင်ၸိုင်ႈမိူင်းၶႄႇ ႁုပ်ႈယိုတ်းဝႆႉ Bank Account ၼၼ်ႉ ၼႂ်းၶၢဝ်းတၢင်း ႁိုင်ႁူဝ်ၸူဝ်ႈမူင်းမၼ်းၵူၺ်း Bank Account ၵမ်ႈၽွင်ႈ ပိုတ်ႇလႆႈၶိုၼ်းယဝ်ႉ ဝႃႈၼႆ။
ၼၢႆႇႁူင်သႃဝႃႈ မီးလၢႆၸုမ်း ၶႂ်ႈယွၼ်းၶဝ်ႈပဵၼ်လုၵ်ႈၸုမ်းမႂ်ႇ UNFC
- Created on 23 June 2017
- Written by တႆးလွတ်ႈလႅဝ်း
4-ၸုမ်း ဢၼ်ပႃး ၸုမ်းလွတ်ႈလႅဝ်းသဝ်းၶေႃၶၢင် KIO ထွၼ်တူဝ်ဢွၵ်ႇၼႂ်း UNFC ၵႂႃႇယဝ်ႉသေတႃႉ ၵူၺ်းၵႃႈ တိုၵ်ႉမီးထႅင်ႈလၢႆမူႇၸုမ်း ဢၼ်ၶႂ်ႈယွၼ်းၶဝ်ႈပဵၼ် လုၵ်ႈၸုမ်းမႂ်ႇ UNFC ၊ လွင်ႈၼႆႉတေဢဝ်ဢုပ်ႇၵၼ် ၼႂ်းပၢင်ၵုမ်လူင်ၼႆ ၵႅမ်ႁူဝ်ပဝ်ႈ NMSP ၼၢႆႇႁူင်သႃလၢတ်ႈ။
4-ၸုမ်းပႃး KIO ထွၼ်ဢွၵ်ႇ UNFC ယဝ်ႉ
- Created on 23 June 2017
- Written by တႆးလွတ်ႈလႅဝ်း
ၸုမ်းလွတ်ႈလႅဝ်းသဝ်းၶေႃၶၢင် (KIO)၊ ၸုမ်းသိုၵ်းပလွင်ႈ (TNLA)၊ ၸုမ်းသိုၵ်းၵူဝ်းၵၢင်ႉ (MNDAA) လႄႈ မုၵ်ႉၸုမ်းၸိူဝ်ႉၸၢတ်ႈဝ (WNO) 4-ၸုမ်းဢၼ်လႆႈတၢင်ႇလိၵ်ႈ ယွၼ်းထွၼ်တူဝ်ဝႆႉၼၼ်ႉ ယူႇတီႈ ပၢင်ၵုမ်လူင် ပွၵ်ႈၵမ်း-2 UNFC ဢၼ်ၸတ်းတီႈ ဝဵင်းၵဵင်းမႆႇ မိူင်းထႆး ၼႂ်းဝၼ်းထူၼ်ႈ-3 လႆႈတႅပ်းတတ်း ပၼ်ၶႂၢင်ႉဢွၵ်ႇ တီႈလုၵ်ႈၸုမ်း ၵႂႃႇယဝ်ႉၼႆ။
ၸုမ်း MAP Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး
- Created on 22 June 2017
- Written by တႆးလွတ်ႈလႅဝ်း
ၸုမ်း Map Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး (Shan Media Network Consultation Meeting) တီႈႁူင်းလိုဝ်ႈသဝ်း Holiday Garden Hotel ဝဵင်းၵဵင်းမႆႇ မိူင်းထႆးသေ မီးၸုမ်းႁဵတ်းၵၢၼ် သိုဝ်ႇတႆးၶဝ်ႈႁူမ်ႈ ဢုပ်ႇၵုမ်ၸွမ်း 40 ပၢႆ ဝႃႈၼႆ။
More Articles...
- ၸူဝ်ႈပၢၼ် လူင်ပွင်ၸိုင်ႈ NLD မီးၵူၼ်းတူၵ်းၶွၵ်ႈယူႇ 40-ပၢႆ၊ ၸိူဝ်းလႆႈတေႃႇသူႈၶတီး မီးၼပ်ႉႁူဝ်ပၢၵ်ႇ
- သိုၵ်းမၢၼ်ႈလႄႈ ၸုမ်းပႆႇလူင်းလၢႆးမိုဝ်း NCA ယိုဝ်းၵၼ်ႁၢဝ်ႈႁႅင်း
- ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸတ်းႁဵတ်းပၢင်ဢုပ်ႇၵုမ် သိုဝ်ႇၼႂ်းၶၵ်ႉၵၢၼ်လွင်ႈငမ်းယဵၼ်
- KIO/KIA သပ်းလႅင်း တီႈလႆႈထွၼ်တူဝ်ဢွၵ်ႇၼႂ်း UNFC
- ၶေႃႈထတ်းသၢင် လႄႈ ၶေႃႈႁၼ်ထိုင် ၶွင်ႇသီႇဢဝ်ၶိုၼ်းၸိုင်ႈတႆး ၵပ်းၵၢႆႇလူၺ်ႈ ပၢင်ၵုမ်လူင် ငမ်းယဵၼ်မိူင်းႁူမ်ႈတုမ် (ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း 2)


text:
ၸုမ်းၵူၼ်းၼုမ်ႇတႆး(Tai Youth Network) ၸတ်းႁဵတ်းပၢင်ၵုမ် ထတ်းသၢင်ၵၢၼ်ငၢၼ်း ဢၼ်တူင်ႉၼိုင်ႁဵတ်းမႃး လႄႈ ႁၢင်ႈႁႅၼ်းတႃႇၸတ်းပၢင်ၵုမ်ၶွၼ်ႊရၾႅၼ်ႊၵူၼ်းၼုမ်ႇမိူင်းႁူမ်ႈတုမ်ပတ်းပိုၼ်ႉ ဢၼ်တေၸတ်းႁဵတ်း ၼႂ်းပီ 2017 ၼႆႉ ဝႃႈၼႆ။
တႄႇဢဝ် ဝၼ်းတီႈ 16-18/06/2017 ယၢမ်းၵၢင်ၼႂ် 09:00-05:00 မူင်းတၢမ်းၶမ်ႈ ၸုမ်းၵူၼ်းတႆး (TYN) ၸတ်းႁဵတ်းပၢင်ၵုမ်ၶွပ်ႈႁူၵ်းလိူၼ် ပီထူၼ်ႈ 4 ၸုမ်း TYN ၶိုၼ်းမႄးထတ်းသၢင်ၵၢၼ်ငၢၼ်း ဢၼ်တူင်ႉၼိုင် မႃးၸိူဝ်းၼၼ်ႉလႄႈ တႃႇႁၢင်ႈႁႅၼ်းပၢင်ၵုမ်ၶွၼ်ႊရၾႅၼ်ႊၵူၼ်းၼုမ်ႇ။ ပၢင်ၵုမ်ၼႆႉ ၸတ်းႁဵတ်းတီႈႁူင်းသဝ်း သၵၢႆႊၼိဝ်ႊ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။
Photo: Loi Kham Pang
ၸၢႆးၼေႃႇသႅင် ၽူႈၶၢၼ်ပၢၵ်ႇ ၸုမ်းၵူၼ်းၼုမ်ႇတႆး TYN လၢတ်ႈဝႃႈ “ ဢၼ်ႁဝ်းၶႃႈ ၸတ်းႁဵတ်းပၢင်ၵုမ်ၼႆႉ မီးဝႆႉယူႇ လၢႆလွင်ႈ မိူၼ် တွၼ်ႈၼိုင်ႈသမ်ႉ ႁဝ်းၶႃႈၸုမ်းဢွၼ်ႁူဝ် TYN ၵူၼ်းၵဝ်ႇ/ ၵူၼ်းမႂ်ႇ လႄႈ ၽူႈပွင်ၵၢၼ် မႃးႁူပ်ႉ ထူပ်းၵၼ် ထတ်းသၢင်ၶိုၼ်းၵၢၼ်ငၢၼ်း ဢၼ်လႆႈတူင်ႉၼိုင်မႃး ၸဵမ်ၸိူဝ်းၼႆႉ။ ထႅင်ႈတွၼ်ႈၼိုင်ႈသမ်ႉ တႃႇဝၢင်း ၽႅၼ်ၸတ်းႁဵတ်းပၢင်ၵုမ်ၶွၼ်ႊရၾႅၼ်ႊၵူၼ်းၼုမ်ႇ မိူင်းႁူမ်ႈတုမ်မိူင်းမၢၼ်ႈပတ်းပိုၼ်ႉ ပွၵ်ႈၵမ်း (3) ၸဵမ်ၸိူဝ်းၼႆႉ” ဝႃႈၼႆ။
ပၢင်ၵုမ်ၵူၼ်းၼုမ်ႇတႆး TYN ဢၼ်ၸတ်းႁဵတ်း ၶွပ်ႈႁူၵ်းလိူၼ် ပီထူၼ်ႈ 4 ၼႆႉ မီးတူဝ်တႅၼ်းၵူၼ်းၼုမ်ႇ၊ ၽူႈပွင်ၵၢၼ်၊ ၽူႈဢွၼ်ႁူဝ်ၸုမ်းလႄႈ ၽူႈၸွႆႈထႅမ် လၢႆမူႇလၢႆၸုမ်း မႃးၶဝ်ႈႁူမ်ႈ တင်းမူတ်း မီးႁိမ်း 40 ၵေႃႉ ဝႃႈၼႆ။
Photo: Loi Kham Pang
ၸၢႆးၼေႃႇသႅင် လၢတ်ႈဝႃႈ ပၢင်ၵုမ်ၶွၼ်ႊရၾႅၼ်ႊၵူၼ်းၼုမ်ႇ မိူင်းႁူမ်ႈတုမ်မိူင်းမၢၼ်ႈပတ်းပိုၼ်ႉၼႆႉ တေၸတ်းႁဵတ်း ၼႂ်းဝၼ်းတီႈ 27-29/12/2017 ႁၢင်ပီၼႆႉ။ ဢွင်ႈတီႈၸတ်းႁဵတ်းတႄႉ ပႆႇတႅတ်းတတ်းဝႃႈ တေၸတ်းႁဵတ်းတီႈလႂ်၊ လွင်ႈတေၸတ်းႁဵတ်းပၢင်ၵုမ်ၵူၼ်းၼုမ်ႇ ပွၵ်ႈၵမ်း 3 ၼႆႉ ႁဝ်းၶႃႈ ၸုမ်းပွင်ၵၢၼ်ၵူၼ်းၼုမ်ႇ တေသိုပ်ႇႁူပ်ႉထူပ်း ၵၼ်ၵႂႃႇထႅင်ႈယူႇတိၵ်းတိၵ်း။ ယွၼ်ႉဝႃႈ ၼႂ်းပီ 2018-2019 သမ်ႉ ၸုမ်းဢွၼ်ႁူဝ်မႂ်ႇတေမႃးပုတ်ႈႁဵတ်းၵႂႃႇ ဝႃႈၼႆ။
ပၢင်ၵုမ်ၵူၼ်းၼုမ်ႇမိူင်းႁူမ်ႈတုမ်မိူင်းမၢၼ်ႈပတ်းပိုၼ်ႉသမ်ႉ ပွၵ်ႈတီႈၼိုင်ႈ ၸတ်းႁဵတ်းၼႂ်းႁၢင်လိူၼ်ၻီႊသႅမ်ႊၿိူဝ်ႊ ပီ 2014 ။ ပွၵ်ႈၵမ်းသွင် ၸတ်းႁဵတ်းၼႂ်းႁၢင်လိူၼ်ၻီႊသႅမ်ႊၿိူဝ်ႊ ပီ 2015 ဢွင်ႈတီႈၸတ်းႁဵတ်းသမ်ႉ ပဵၼ်တီႈ ဝတ်ႉတႆးမူႇၸေႊ ဝဵင်းလိူဝ်ႇ ဝႃႈၼႆ။


text:
သမႃးၶူမ်းပၢႆးပၺ်ၺႃ လႄႈၾိင်ႈငႄႈတႆး ဢိၵ်ႇ ၵေႃလိၵ်ႈလၢႆးလႄႈ ၾိင်ႈငႄႈတႆး (ၵဵင်းမႆႇ) ၸတ်း ပၢင်ၵုမ်ႁၢင်ႈႁႅၼ်း ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ဝၢၼ်ႈမႂ်ႇမွၵ်ႇၸၢမ် ပွၵ်ႈၵမ်းထူၼ်ႈ 40 ။
မိူဝ်ႈဝၼ်းတီႈ 03/01/2016 (မိူဝ်ႈဝႃး) တင်ႈတႄႇပွတ်းၼႂ်ဢွၼ်ဝၼ်း တေႃႇထိုင်ဝၢႆးဝၼ်းႁူဝ်ၶမ်ႈ ၊ ယူႇတီႈ သမႃးၶူမ်းပၢႆးပၺ်ၺႃ လႄႈၾိင်ႈငႄႈတႆး ဢိၵ်ႇ ၵေႃလိၵ်ႈလၢႆးလႄႈ ၾိင်ႈငႄႈတႆး (ၵဵင်းမႆႇ) ဢွၼ်ႁူဝ်ၼမ်းၼႃႈ ၸတ်းႁဵတ်း ပၢင်ၵုမ်ႁၢင်ႈႁႅၼ်း ပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ဝၢၼ်ႈမႂ်ႇမွၵ်ႇၸၢမ် ပွၵ်ႈၵမ်းထူၼ်ႈ 40 (2016) ၊ တီႈဝတ်ႉၵူႇတဝ်ႈ ဢိူင်ႇသီၽုမ်း ဝဵင်းၵဵင်းမႆႇ ၸိုင်ႈထႆး ။ မီးၽူႈယႂ်ႇၵူၼ်းလူင်တႆးလၢႆလၢႆၵေႃႉ လႄႈ ၽူႈတူင်ႉၼိုင်ၼႂ်းတူင်ႇဝူင်းၵူၼ်း လၢႆလၢႆၵေႃႉၶဝ်ႈႁူမ်ႈ ။
ပၢင်ၵုမ်လူင်ပွၵ်ႈၵမ်းၼႆႉ ပဵၼ်ပွၵ်ႈၵမ်းထူၼ်ႈ 2 ၊ ဢုပ်ႇဢူဝ်းၵိူဝ်းၵုမ်ၵၼ်သေ လႆႈၶွတ်ႇၽွတ်ႈ ၵေႃပွင်ၵၢၼ် ၸတ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ။ ၽူႈယႂ်ႇၵူၼ်းလူင် ၸိူဝ်းၶဝ်ႈႁူမ်ႈဢုပ်ႇဢူဝ်းၵိူဝ်းၵုမ်ၵၼ်ၼၼ်ႉ မီးႁူဝ်ပဝ်ႈသမႃးၶူမ်းပၢႆးပၺ်ၺႃလႄႈ ၾင်ႈငႄႈတႆး ဢႃးၸၢၼ် (ဢႃၸႃရိယ) သူမ်ၸိတ်း ။ ၵႅမ်ႁူဝ်ပဝ်ႈ ပေႃႈလူင်ဝၢၼ်ႈမႂ်ႇမွၵ်ႇၸၢမ် ၊ ၸၢႆးသၢႆၶူင်း မိူင်းၵွၵ်ႇ ၊ ႁူဝ်ပဝ်ႈၸုမ်းတႆးသၢမ်ၸႄႈဝဵင်း ( ၶျႆးပရႃႊၵၢၼ်း ၊ ၾၢင် ၊ မႄႈဢၢႆး ) ပေႃႈလူင်ၼေႃႇၵႅဝ်ႈ ၸၼ်ၵႅဝ်ႈ ႁူမ်ႈတင်းၽူႈၵွၼ်းဝၢၼ်ႈ ( ပေႃႈလူင်ဝၢၼ်ႈ ) လၢႆလၢႆဝၢၼ်ႈ လႄႈၸုမ်းၶဝ်ႈပႃးၼႂ်းၵေႃပွင်ၵၢၼ် ပွၵ်ႈၵမ်းၼႆႉ လၢႆလၢႆၵေႃႉ ။
ၼွၵ်ႈသေၼၼ်ႉ ပၢင်ၵုမ်လႆႈဢုပ်ႇဢူဝ်းၵၼ် ၸွမ်းႁူဝ်ၶေႃႈဢုပ်ႇဢူဝ်းပၢင်ၵုမ် မိူၼ်ၼင်ႇ လွင်ႈႁပ်ႉၼႃႈတီႈပုၼ်ႈၽွၼ်းလၢႆလၢႆၾၢႆႇ ၵၢၼ်ႁေႃးလိၵ်ႈလူင် ၊ ၸၢတ်ႈသႅင်းတႆး (ပၢၼ်ၵဝ်ႇ) ၊ ၵၢၼ်ႁွင်ႉၽဵင်းၵႂၢမ်းတႆး (ပၢၼ်မႂ်ႇ) ၊ လွင်ႈႁွင်ႈၼႄၶူဝ်းပိုၼ်း လႄႈၵူႈလွင်ႈလွင်ႈ။ ပၢင်ပွႆးပွၵ်ႈၵမ်းထူၼ်ႈ 40 ၼႆႉ တၢင်းၵေႃပွင်ၵၢၼ် ႁၢင်ႈႁႅၼ်းဝႆႉငိုၼ်းၵွင်တိုၼ်း တႃႇၸႂ်ႉၸၢႆႇပၢင်ပွႆး 250,000 ဝၢတ်ႇ – ၼႆယဝ်ႉ ။
ပၢင်ၵုမ်ပွၵ်ႈၵမ်းထူၼ်ႈ 1 ပိူဝ်ႈတႃႇၸတ်း ပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈၵမ်းထူၼ်ႈ 40 ၼႆႉ ၵေႃလိၵ်ႈလၢႆးလႄႈၾိင်ႈငႄႈတႆး (ၵဵင်းမႆႇ) ဢွၼ်ႁူဝ်ၸတ်းႁဵတ်း ပူၼ်ႉမႃးမိူဝ်ႈဝၼ်းတီႈ 07/11/2015 တီႈလုမ်းၵေႃလိၵ်ႈလၢႆး ဝတ်ႉၵူႇတဝ်ႈ ဝဵင်းၵဵင်းမႆႇ ။ မိူဝ်ႈၼၼ်ႉၵေႃႈလႆႈႁွင်ႉမွၵ်ႇ / ဝွၵ်ႇၸိူၼ်း ၵေႃၵမ်ၵၢၼ်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ဢိၵ်ႇတင်း ပီႈၼွင်ႉတႆး လၢႆလၢႆၸုမ်းၶဝ်ႈႁူမ်ႈ ။